Malaysia rujuk ulama dunia tentang fatwa ambil vaksin

KUALA LUMPUR, 14 Rejab 1442H, Jumaat – Malaysia telah mendapatkan pandangan dan penjelasan daripada ulama terkemuka dunia tentang hukum pengambilan vaksin COVID-19, kata Menteri di Jabatan Perdana Menteri (Hal Ehwal Agama) Senator Datuk Seri Dr Zulkifli Mohamad Al-Bakri.

Katanya beliau telah menghantar surat kepada beberapa ulama terkemuka bagi memohon penjelasan tentang isu berkaitan vaksin, antaranya Imam Besar Al-Azhar Sheikh Ahmed el-Tayeb, Mufti Mesir Shawki Allam dan Pengerusi Majlis Fatwa Kerajaan Emiriah Arab Bersatu Syeikh Abdullah Ben Bayyah.

“Rata-rata mereka berfatwa bersandarkan kepada rujukan pakar (bidang kesihatan) bagi memastikan vaksin ini (vaksin COVID-19) selamat dan halal digunakan.

“Antara syarat fatwa juga ialah merujuk kepada ahli ikhtisas (bidang khusus),” katanya dalam Forum Perdana Ehwal Islam bertajuk ‘Vaksin: Cegah Sebelum Kalah’ yang disiarkan secara langsung di TV 1.

Forum itu menampilkan sembilan ahli panel yang terdiri daripada mufti, pensyarah universiti, pendakwah dan pakar perubatan.

Sementara itu, Pensyarah Kanan Universiti Kebangsaan Malaysia Prof Madya Datuk Dr Mohd Izhar Ariff Mohd Kashim berkata terdapat tiga aspek penting bagi menentukan hukum halal dan haram sesuatu perkara, antaranya merujuk kepada pakar bagi bidang berkaitan sekiranya tidak terdapat dalil atau bukti dalam al-Quran dan hadis.

“Selain itu, hukum halal dan haram vaksin ini juga dikaji sama ada mempunyai sumber daripada haiwan yang tidak disembelih atau ada mengandungi bahan-bahan yang boleh mendatangkan mudarat.

“Sehubungan itu, kajian dan ahli kepakaran bidang kesihatan iaitu Kementerian Kesihatan Malaysia (KKM) telah menafikan perkara-perkara yang memudaratkan ini,” katanya.

Mufti Perlis Datuk Dr Mohd Asri Zainul Abidin pula berkata Nabi Muhammad SAW turut merujuk pakar perubatan pada zaman itu jika ada para sahabat yang sakit.

“Nabi Muhammad SAW akan merujuk pakar perubatan Al-Harith ibn Kaladah walaupun beliau bukan seorang Muslim,” katanya.


Tiada bukti PN terima dana judi, PAS tuntut Anwar mohon maaf secara terbuka

BANGI, 6 Zulkaedah 1444H, Jumaat – PAS menggesa Perdana Menteri, Datuk Seri Anwar Ibrahim memohon maaf secara terbuka berkait tuduhan Perikatan Nasional (PN) menerima dana daripada syarikat perjudian untuk berkempen dalam Pilihan Raya Umum Ke-15 (PRU15).

Desakan dibuat susulan jawapan yang diberikan Menteri di Jabatan Perdana Menteri Hal Ehwal Undang-Undang dalam soalan bertulis Ahli Parlimen Pasir Mas, Ahmad Fadhli Shaari, semalam.

Azalina mengesahkan Suruhanjaya Pencegahan Rasuah Malaysia (SPRM) tidak dapat membuktikan dakwaan PN menerima dana daripada syarikat perjudian untuk berkempen pada PRU15.

Katanya, SPRM sudah menjalankan kajian terperinci dan mendapati maklumat terlalu umum dan tiada pihak yang boleh mengesahkan isu ini.

“Justeru, tiada apa-apa fail siasatan dibuka ke atas isu ini,” kata Azalina.

Justeru, Ketua Penerangan PAS, Ir Ts Khairil Nizam Khiruddin berkata, pengesahan Menteri di Jabatan Perdana Menteri telah membuktikan dengan jelas kerajaan Pakatan Harapan-Barisan Nasional pimpinan menipu.

“Lontaran tuduhan itu asalnya dibuat PMX selepas beberapa minggu menerajui kerajaan, melengkapkan lagi bukti pembohongan PMX.

“Kami menggesa PMX memohon maaf secara terbuka ke atas fitnah dan penipuan yang dilemparkan kepada PN itu,” katanya.


PAS jangan mengalah, terus jadi ‘orang tengah’ demi penyatuan ummah

Oleh Zuhayati Yazid

BANGI, 29 Zulkaedah 1443H, Rabu – Demi penyatuan ummah Melayu-Islam, PAS tidak boleh mengalah sebaliknya terus kekal berperanan menjadi orang tengah dalam krisis politik sekarang.

Ini kerana, kuasa politik orang Melayu tidak boleh terjejas dan terancam akibat kelemahan pemimipin kita sendiri.

Pensyarah Kanan Jabatan Pengajian Politik dan Pentadbiran Universiti Malaya (UM), Dr Mohammad Tawfik Yaakub berkata, PAS perlu terus memainkan peranan sebagai orang tengah dalam pergelutan politik yang berlaku.

Katanya, PAS telah lama berdepan krisis, bukan sahaja dalam parti sendiri, tetapi turut melalui krisis-krisis dengan parti politik Melayu lain.

“Dalam konteks Muafakat Nasional (MN) yang tidak dibubarkan lagi, PAS boleh menjadi orang tengah supaya kuasa politik orang Melayu tidak akan terjejas,” katanya ketika dihubungi Ismaweb.net, hari ini.

Beliau berkata demikian sebagai mengulas pendirian PAS yang tetap mahu mempertahankan MN meskipun UMNO dilihat seolah-olah sudah tidak berminat.

UMNO bertegas untuk berdiri solo pada Pilihan Raya Umum ke-15 (PRU15).

Dalam pada itu, Dr Mohd Tawfik melahirkan keyakinan yang tinggi kepada PAS berdasarkan pengalaman dan cabaran yang pernah dilalui parti tersebut.

“Walaupun apa yang berlaku sekarang mengecewakan parti itu, tetapi saya tidak melihat perkara itu sebagai halangan.

“Sebaliknya saya yakin PAS mampu memperkukuhkan MN dan menjadi orang tengah kepada perang saudara dalam UMNO,” tegas beliau.

Ditanya mengenai krisis dalam UMNO yang melanda susulan pendedahan bekas ahli Majlis Kerja Tertinggi (MKT) UMNO, Datuk Seri Tajuddin Abdul Rahman yang turut membongkar kepincangan pimpinan presiden parti, beliau menjelaskan, UMNO memerlukan pemimpin yang baharu.

Katanya, tindakan segera perlu dilakukan demi maruah dan masa depan UMNO.

Justeru, presiden perlu berundur dengan segera supaya tidak menghancurkan parti yang berusia 76 tahun itu.


Malaysia teliti bantu komuniti Melayu Islam Champa

PHNOM PENH, 22 Rejab 1443H, Khamis – Perdana Menteri Datuk Seri Ismail Sabri Yaakob berkata bantuan kepada komuniti Melayu Islam Champa di Kemboja dalam bidang pendidikan dan peluang pekerjaan akan dibincang lanjut dengan kerajaan negara itu.

Beliau berkata antara bidang yang dikenal pasti termasuk Pendidikan Teknikal dan Latihan Vokasional (TVET) yang dapat mewujudkan tenaga berkemahiran tinggi dalam kalangan masyarakat Melayu Champa di negara Asean itu, yang dianggar seramai 800,000 orang.

“Untuk Datuk Othsman (Othsman Hassan, Menteri Kanan Jabatan Perdana Menteri Kemboja), kita akan tengok apa yang boleh kita bantu dari segi pendidikan. Difahamkan ramai belajar di Kuala Lumpur,” katanya sempena majlis makan malam bersama Keluarga Malaysia di Kemboja, malam tadi.

Perdana menteri tiba di Kemboja semalam untuk lawatan rasmi dua hari bagi mengukuhkan hubungan dua hala yang terjalin selama 65 tahun selain daripada perdagangan dan peluang pelaburan serta pergerakan rakyat antara kedua-dua negara.

Sejurus ketibaaan, beliau telah menerima kunjungan hormat Othsman, yang turut hadir di majlis tersebut. Othsman juga merupakan menteri yang bertanggungjawab dalam hal ehwal masyarakat Islam di Kemboja.

Selain itu, Ismail Sabri berkata peluang pekerjaan untuk orang Melayu Champa juga boleh diteliti memandangkan Malaysia mempunyai dua juta tenaga pekerja asing berdaftar.

“Mungkin kita boleh lihat apa kita boleh tawarkan kepada masyarakat Melayu Islam Champa dari Kemboja untuk menjadi tenaga kerja di Malaysia. Insya-Allah masyarakat Melayu di Malaysia akan terus membantu masyarakat Melayu Islam Champa di Kemboja,” katanya. – Bernama


SJKC di KL ambil guru ganti tanpa permohonan dari KPM

BANGI, 12 Rejab 1443H, Isnin – Jabatan Pendidikan Wilayah Persekutuan Kuala Lumpur mengingatkan semua Sekolah Jenis Kebangsaan Cina (SJKC) supaya membuat permohonan sebelum mengambil guru ganti.

Perkara itu dimaklumkan Timbalan Menteri Pendidikan, Datuk Dr Mah Hang Soon dalam kenyataan di Facebooknya semalam, yang turut memuat naik surat Jabatan Pendidikan Wilayah Persekutuan Kuala Lumpur kepada semua guru besar SJKC bertarikh 15 Disember 2021.

Menerusi surat yang dikongsikan itu menyebut Mesyuarat Pengurusan Jabatan Pendidikan Wilayah Persekutuan Kuala Lumpur Bil 11/2021 pada 30 November 2021 telah memutuskan supaya pihak pentadbir mematuhi pengurusan pengambilan guru ganti di sekolah.

Sehubungan itu, Jabatan Pendidikan Kuala Lumpur meminta pihak sekolah untuk akur terhadap beberapa perkara termasuk tidak mengambil guru ganti bagi menjalankan PdPC dan PdPR Guru Besar serta Guru Penolong Kanan.

Selain itu, guru besar adalah pemimpin insfruksional dan wajib mengajar mengikut jumlah masa yang ditetapkan dalam Pekeliling Perkhidmatan Bil 11/2007 serta Guru Penolong Kanan wajib mengajar mengikut jumlah masa yang ditetapkan dalam Pekeliling Pentadbiran Bil 3/67 pindaan 1982.

Menurut surat itu, guru ganti hanya dibenarkan untuk menggantikan kekosongan guru akademik dan semua guru ganti yang dibayar oleh PIBG perlu mendapat kebenaran daripada pendaftar.

Hang Soon berkata, Jabatan Pendidikan Kuala Lumpur mengeluarkan arahan khas itu susulan aduan diterima Kementerian Pendidikan (KPM) dari Guru Penolong Kanan sebuah SJKC di Kuala Lumpur tahun lalu.

Katanya, aduan itu mendakwa Guru Besar, Penolong Kanan dan sebahagian guru di SJKC tidak mengikut jumlah masa mengajar yang mencukupi seperti digariskan dalam jadual waktu sekolah berdasarkan arahan surat pekeliling dari Jabatan Pendidikan, sehingga Lembaga Pengurus Sekolah terpaksa menggaji guru ganti untuk mengajar.

Hang Soon berkata, KPM kemudiannya melantik pegawai untuk menyiasat serta mendapati bahawa dakwaan itu benar, dan telah mengambil tindakan terhadap SJKC terbabit.

“Susulan itu, Kementerian Pendidikan telah menjalankan tinjauan ke atas beberapa buah SJKC dan mendapati Lembaga Pengurus Sekolah atau PIBG SJKC-SJKC terbabit turut menggaji guru ganti atau guru sementara untuk mengajar di dalam kelas tanpa membuat permohonan atau tanpa menunggu kelulusan dari Kementerian Pendidikan.

“Dalam kes ini, jika guru ganti berkenaan mengalami kemalangan di sekolah atau menghadapi masalah dengan murid semasa sesi pengajaran berlangsung, Kementerian Pendidikan akan dipersalahkan dengan tuduhan penyeliaan yang lemah,” katanya.

Beliau berkata, pihak sekolah dan kementerian juga mungkin boleh dikenakan tindakan undang-undang, maka KPM perlu mencegah perkara itu daripada berlaku.

Justeru, Jabatan Pendidikan Kuala Lumpur telah mengeluarkan surat rasmi pada 15 Disember tahun lalu untuk mengingatkan guru besar supaya membuat permohonan sebelum mengambil guru ganti dan guru sementara yang digaji oleh Persatuan Ibu Bapa dan Guru (PIBG) atau Lembaga Pengurus Sekolah.

“SJKC adalah sebahagian daripada sistem pendidikan negara dan dijamin di bawah Perlembagaan negara.

“Oleh itu, semua operasi mesti dijalankan dalam skop yang mematuhi Akta Pendidikan agar kestabilan dan keselamatan SJKC terus terpelihara,” katanya.


Banci asas penting perancangan pembangunan negara

PUTRAJAYA, 15 Zulkaedah 1441H, Selasa – Banci Penduduk dan Perumahan yang dilaksanakan setiap 10 tahun memberi gambaran sebenar mengenai situasi kependudukan semasa Malaysia bagi menjadi sumber rujukan dan asas penting kepada perancangan pembangunan negara.

Perdana Menteri, Tan Sri Muhyiddin Yassin ketika melancarkan Banci Penduduk dan Perumahan 2020 (Banci 2020) di sini hari ini, berkata, melalui aktiviti itu, saiz, taburan, komposisi dan ciri sosioekonomi penduduk serta perumahan di Malaysia dapat dikenal pasti.

“Maklumat seperti fasiliti pendidikan, kesihatan, rekreasi, jaringan jalan raya yang diperoleh akan digunakan untuk menggubal dan melaksanakan polisi kerajaan untuk tujuan pembangunan negara dan kepentingan rakyat,” katanya yang turut memohon rakyat Malaysia memberikan kerjasama bagi menjayakan Banci 2020.

Katanya, walaupun negara masih melalui saat-saat sukar susulan wabak COVID-19 dan fasa Perintah Kawalan Pergerakan Pemulihan (PKPP), panduan prosedur operasi standard (SOP) akan disediakan dan dipatuhi petugas Jabatan Perangkaan dan masyarakat yang terlibat dalam melengkapkan keperluan Banci 2020.

Muhyiddin berkata, maklumat yang dibekalkan melalui Banci 2020 akan mencorakkan kehidupan generasi pada masa depan yang bakal mengemudi negara ke satu tahap yang lebih baik.

“Jika diimbas kembali, kehidupan dan nikmat yang kita perolehi pada hari ini adalah hasil kerjasama dan komitmen rakyat yang membekalkan maklumat pada lima banci terdahulu,” katanya.

Menurutnya, peranan dan tanggungjawab yang perlu dipikul oleh kerajaan dan rakyat adalah bagi memastikan kelangsungan pembangunan negara secara kompetitif, berintegriti dan bermaruah agar semua rakyat mengecapi taraf hidup yang wajar serta tumpuan terhadap pembangunan dan kemajuan negara untuk mencapai taraf negara maju lebih awal turut dapat direalisasikan.

Muhyiddin juga berkata, kerajaan komited untuk meneruskan usaha pembangunan negara melalui Rancangan Malaysia ke-12 dan Wawasan Kemakmuran Bersama 2030 (WKB2030).

Bagi melaksanakan usaha pembangunan negara berpandukan WKB2030, wujud keperluan perancangan polisi semasa dan masa depan yang menuntut kerajaan untuk lebih proaktif dan responsif, katanya.

“Dalam usaha meningkatkan kesejahteraan rakyat pastinya memerlukan keputusan-keputusan yang dibuat dengan betul serta berasaskan bukti dan fakta yang menyeluruh,” katanya.

Muhyiddin berkata statistik rasmi merupakan teras kepada proses pembentukan dasar sosioekonomi negara, dan dalam aspek tersebut, Jabatan Perangkaan Malaysia telah diberikan tanggungjawab untuk menghasilkan statistik yang berintegriti dan boleh dipercayai dalam bidang ekonomi, sosial, demografi dan alam sekitar.

Menurutnya, Sistem Statistik Negara adalah berteraskan kepada amalan terbaik yang disarankan Prinsip Asas Statistik Rasmi Pertubuhan Bangsa-bangsa Bersatu untuk diamalkan oleh organisasi statistik negara dalam penghasilan statistik rasmi.

Beliau berkata Sistem Statistik Negara yang teguh perlu dilaksanakan dalam persekitaran dunia yang kian mencabar dengan daya saing negara semakin bergantung pada penguasaan data dan maklumat untuk membuat keputusan yang tepat.

Beliau berkata pelaburan strategik oleh pihak berkepentingan diperlukan bagi pembinaan prasarana dan pembangunan kapasiti Sistem Statistik Negara.

“Pastinya dengan ketersediaan statistik yang teguh, penyaluran sumber negara bagi perancangan dan pembangunan dapat dilaksanakan secara cekap dan berkesan,” katanya. – Bernama


Ukraine desak Israel jual Iron Dome

TEL AVIV, 8 Zulkaedah 1443H, Rabu – Duta Ukraine menggesa negara haram Israel menjual sistem pemintasan roket Iron Dome dan menyediakan peluru berpandu antikereta kebal untuk mempertahankan orang awam daripada pencerobohan Russia.

Yevgen Korniychuk mahu kerajaan Israel menyokongnya secara lisan termasuk memberi bantuan ketenteraan.

Pada sidang akhbar di Tel Aviv, beliau berkata, Ukraine mahu membeli sistem Iron Dome, dengan alasan Amerika Syarikat tidak akan menentang penjualan sedemikian.

AS telah menyokong kewangan Iron Dome Israel selama kira-kira sedekad, menyediakan kira-kira $1.6 bilion untuk pengeluaran dan penyelenggaraannya, menurut Perkhidmatan Penyelidikan Kongres.

Sistem ini direka untuk memintas dan memusnahkan roket jarak dekat yang ditembak ke Israel.

Korniychuk juga berkata, Israel minggu lalu menolak permintaan AS supaya Jerman menghantar peluru berpandu antikereta kebal ‘Spike’ berlesen Israel ke Ukraine.

Hakikatnya, Israel bimbang membantu Ukraine secara ketenteraan akan menyemarakkan Russia, yang mempunyai kehadiran tentera di negara jiran Syria.

Israel, yang sering melakukan serangan ke atas sasaran musuh di Syria, bergantung pada Russia untuk penyelarasan keselamatan.

Sementara itu, Kementerian Pertahanan Israel tidak memberi sebarang komen. – Agensi


SPRM tak lengah pendakwaan terhadap Syed Saddiq: Saksi

KUALA LUMPUR, 21 Zulhijjah 1443H, Khamis – Mahkamah Tinggi hari ini diberitahu bahawa pihak Suruhanjaya Pencegahan Rasuah Malaysia (SPRM) tidak melengah-lengahkan pendakwaan terhadap Syed Saddiq Syed Abdul Rahman hampir enam bulan untuk memberi tekanan dan ugutan kepada Ahli Parlimen Muar itu supaya menyokong kepimpinan tertentu.

Pegawai Penyiasat SPRM Mohd Syahmeizy Sulong, 37, berkata tindakan SPRM menuduh Syed Saddiq ke mahkamah pada 22 Julai 2021 meskipun izin untuk mendakwa dikeluarkan pada 4 Januari tahun sama adalah kerana pihaknya perlu menyelesaikan siasatan terhadap ahli politik itu.

“Terdapat lima kertas siasatan dibuka terhadap YB Syed Saddiq dan semua keterangan berkenaan kertas siasatan itu perlu diselaraskan bagi memastikan tiada keterangan bertindan.

“Pendakwaan tidak dapat dilakukan pada 4 Januari 2021 kerana hanya satu daripada lima kertas siasatan berjaya disiapkan dan ia hanya boleh dilakukan pada 22 Julai 2021 selepas kesemua kertas siasatan sudah dilengkapkan,” katanya semasa pemeriksaan balas oleh peguam Gobind Singh Deo pada perbicaraan kes Syed Saddiq yang berdepan empat pertuduhan pecah amanah dan pengubahan wang haram.

Disoal peguam, siapa yang mengarahkan supaya ‘dihentikan’ dahulu pendakwaan terhadap Syed Saddiq, saksi pendakwaan ke-25 itu menjawab: Tiada siapa arahkan saya.

Menurut Penguasa Kanan SPRM itu, beliau tidak pernah menghubungi Syed Saddiq memintanya bersedia untuk pergi ke mahkamah bagi dituduh berhubung kes dihadapinya.

Gobind: Saya katakan dalam kes ini bahawa pegawai yang sering menghubungi YB Syed Saddiq memaklumkan supaya beliau bersedia untuk dituduh di mahkamah adalah Tuan Ihsan (Penguasa Kanan SPRM Mohd Ihsan Sapuan)?

Mohd Syahmeizy: Saya tidak tahu.

Gobind: Tuan Ihsan telah hubungi YB Syed Saddiq lebih kurang empat kali untuk maklumkan supaya bersedia untuk dituduh, tetapi kemudian tak jadi tuduh dan saksi menjawab: Tidak tahu.

Saksi juga tidak bersetuju dengan peguam bahawa tindakan pegawai SPRM itu adalah untuk memberi tekanan kepada Syed Saddiq dan memaklumkan ahli politik itu akhirnya ditangkap pada 13 Julai 2021 serta arahan supaya beliau dibawa ke mahkamah dikeluarkan oleh Ketua Cawangan Siasatan B SPRM Putrajaya bernama Abdul Malik.

Syed Saddiq, 29, didakwa bersubahat dengan Rafiq Hakim Razali iaitu Penolong Bendahari Armada Parti Pribumi Bersatu Malaysia yang diamanahkan dengan dana berjumlah RM1 juta, untuk melakukan pecah amanah dengan menyalahgunakan dana itu di CIMB Bank Berhad, Menara CIMB KL Sentral, Jalan Sentral 2 di sini pada 6 Mac 2020.

Bagi pertuduhan kedua, Syed Saddiq didakwa menyalahgunakan RM120,000 daripada akaun Maybank Islamic Berhad milik Armada Bumi Bersatu Enterprise untuk diri sendiri dengan menyebabkan Rafiq Hakim melupuskan wang itu di Malayan Banking Berhad, Jalan Pandan 3/6A, Taman Pandan Jaya di sini antara 8 hingga 21 April 2018.

Beliau juga berdepan dua pertuduhan melibatkan diri dalam aktiviti pengubahan wang haram iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, yang merupakan hasil aktiviti haram, di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018.

Perbicaraan di hadapan Pesuruhjaya Kehakiman Datuk Azhar Abdul Hamid bersambung esok. – Bernama


10,000 orang terlibat sesi maklum balas Draf PTPN 2021-2025

PUTRAJAYA, 3 Muharram 1442H, Sabtu – Sesi Maklum Balas Rakyat berhubung Draf Pelan Tindakan Perpaduan Negara (PTPN) 2021-2025 dari Ogos sehingga September ini menyasarkan penglibatan 10,000 rakyat di seluruh negara, menurut Kementerian Perpaduan Negara (KPN)

Ia untuk memastikan pandangan rakyat Malaysia, pemegang taruh berkaitan termasuk ahli rukun tetangga, pemimpin tempatan di peringkat daerah dan negeri, pihak kementerian dan agensi kerajaan, sektor swasta, badan bukan kerajaan, ahli akademik serta pihak berkepentingan lain diambil kira dalam penggubalan PTPN 2021-2025 yang akan menyokong pelaksanaan Dasar Perpaduan Negara mulai 2021.

“Seluruh rakyat Malaysia dialu-alukan untuk terlibat dalam pembangunan PTPN 2021-2025 dengan menyertai sesi maklum balas di negeri dan daerah masing-masing dengan mengemukakan pandangan dan cadangan melalui soalan dalam talian di laman web Sesi Maklum Balas Rakyat https://www.research.net/r/mklmblsonline,” katanya dalam satu kenyataan di sini hari ini.

Menurut KPN, laman web itu telah dibangunkan kementerian bersama Institut Kajian Etnik, Universiti Kebangsaan Malaysia.


Pengeluaran RM1 juta atas arahan Syed Saddiq tak ikut prosedur: Saksi

KUALA LUMPUR, 6 Zulhijjah 1443H, Rabu – Seorang saksi dalam perbicaraan kes Syed Saddiq Syed Abdul Rahman yang berdepan pertuduhan pecah amanah dan pengubahan wang haram, hari ini memberitahu Mahkamah Tinggi di sini bahawa pengeluaran wang RM1 juta atas arahan Ahli Parlimen Muar itu tidak mengikut prosedur selain mengakui terjebak dalam perkara itu sejak awal lagi.

Bekas Penolong Bendahari Angkatan Bersatu Anak Muda (Armada) Parti Pribumi Bersatu Malaysia, Rafiq Hakim Razali, 32, berkata pengeluaran wang daripada akaun Armada itu adalah salah kerana tiada kertas kerja dikemukakan untuk membolehkan wang itu dikeluarkan daripada bank pada 6 Mac 2020.

“Jika ingin membuat pengeluaran wang sepatutnya ada kertas kerja mengenai program (yang dijalankan) dan kertas kerja dibentangkan kepada Majlis Ketua Armada terdiri daripada Ketua Armada sendiri, timbalan ketua Armada, penolong setiausaha dan saya sendiri,” katanya semasa pemeriksaan utama oleh Timbalan Pendakwa Raya Datuk Wan Shaharuddin Wan Ladin.

Saksi itu bersetuju dengan cadangan bahawa tindakan Syed Saddiq mengarahkan wang RM1 juta yang dikeluarkan itu ‘diclearkan’ kerana takut duit berkenaan disita oleh Suruhanjaya Pencegahan Rasuah Malaysia (SPRM) adalah satu kesalahan.

“Ia salah, kerana ingin menyorokkan sesuatu daipada pihak berkuasa. Kalau benda tak salah, kenapa ini berlaku,” katanya.

Disoal lagi mengapa beliau masih mengagihkan wang berkenaan kepada Ketua Penerangan Pemuda Bersatu Wilayah Persekutuan Muhammad Daniel Kusari dan Muhammad Naqib Ab Rahim yang ketika itu ahli Bersatu atas arahan Syed Saddiq walaupun tahu ia satu kesalahan, saksi itu menjawab, “Sebab saya sudah terjebak dari awal, jadi saya teruskan”.

Wan Shaharuddin: Boleh kamu jelaskan maksud terjebak?

Rafiq Hakim: Pengeluaran wang ini salah dari awal lagi… memang dari awal tidak ikut prosedur yang sepatutnya.

Saksi pendakwaan ke-13 itu berkata sekiranya wang itu tidak diagihkan kepada Muhammad Daniel dan Muhammad Naqib, beliau takut duit berkenaan akan disita oleh SPRM.

“Mungkin saya akan jadi saksi seterusnya untuk kes ini. Jadi, apabila SPRM sampai ke rumah saya, mungkin duit itu tidak ada di situ. Saya hanya mengikut arahan YB Syed Saddiq untuk mengagihkan wang itu kepada Muhammad Daniel dan Muhammad Naqib,” katanya.

Saksi itu berkata beliau tidak akan mengeluarkan wang berkenaan seterusnya mengagihkan kepada kedua-dua individiu itu sekiranya tidak menerima arahan daripada Syed Saddiq.

Rafiq Hakim dalam keterangan sebelum ini memberitahu, Syed Saddiq mengarahkan beliau supaya ‘clearkan’ wang RM1 juta dan sebanyak RM650,000 diagihkan kepada Muhammad Daniel dan RM250,000 kepada Muhammad Naqib manakala RM100,000 digunakan untuk program Armada atas arahan ahli politik itu.

Sementara itu, Rafiq Hakim bersetuju dengan cadangan peguam Gobind Singh Deo, yang mewakili Syed Saddiq bahawa tiada apa-apa yang dinyatakan dalam Perlembagaan parti bahawa pengeluaran wang untuk tujuan program Armada memerlukan kertas kerja dan bersetuju tidak ada arahan undang-undang yang memerlukan kertas kerja pada masa itu.

Gobind: Menurut Perlembagaan Bersatu, apa yang perlu adalah penyata kira-kira atau akaun yang menunjukkan pengeluaran wang dan ia perlu dibentangkan pada akhir tahun kewangan. Itu yang diperlukan bukan?

Rafiq Hakim: Ya.

Mengikut pertuduhan pertama, Syed Saddiq, 29, didakwa bersubahat dengan Rafiq Hakim yang diamanahkan dengan dana berjumlah RM1 juta untuk melakukan pecah amanah dengan menyalahgunakan dana itu di CIMB Bank Berhad, Menara CIMB KL Sentral, Jalan Sentral 2 di sini pada 6 Mac 2020.

Bagi pertuduhan kedua, beliau didakwa menyalahgunakan harta untuk diri sendiri iaitu wang RM120,000 daripada akaun Maybank Islamic Berhad milik Armada Bumi Bersatu Enterprise dengan menyebabkan Rafiq Hakim melupuskan wang itu di Malayan Banking Berhad, Jalan Pandan 3/6A, Taman Pandan Jaya di sini antara 8 hingga 21 April 2018.

Syed Saddiq juga berdepan dua pertuduhan melibatkan diri dalam aktiviti pengubahan wang haram dengan memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, yang merupakan hasil daripada aktiviti haram, di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018.

Perbicaraan di hadapan Pesuruhjaya Kehakiman Datuk Azhar Abdul Hamid bersambung esok. – Bernama


Afghanistan, Iran kerjasama perkukuh hubungan

KABUL, 12 Rabiulakhir 1443H, Rabu – Afghanistan dan Iran bersetuju menubuhkan jawatankuasa bersama bagi mengukuhkan kerjasama pelbagai bidang antara dua negara.

Jawatankuasa itu bakal mengukuhkan hubungan dalam beberapa bidang antaranya politik, keselamatan, pelaburan, perdagangan, pelarian, kebudayaan, sains dan juga pendidikan.

Jurucakap kerajaan, Inamullah Samangani berkata, Timbalan Perdana Menteri, Mullah Ghani Baradar telah membuat pertemuan dengan utusan Iran di Afghanistan, Hassan Kazimi dan beberapa delegasi di Istana Presiden, semalam.

Pertemuan berkenaan turut dihadiri beberapa Menteri dan pegawai kanan.

Mullah ketika pertemuan mengalukan pertemuan tersebut selain mengucapkan terima kasih kerana kesudian Iran menghulurkan bantuan dalam pelbagai bidang.

Kedua-dua negara bakal mengadakan pertemuan lagi dalam membincangkan beberapa kerjasama yang akan dijalankan, termasuk beberapa projek.

Dalam pertemuan itu, isu dua hala telah dibincangkan, dengan kedua-dua pihak mempunyai pandangan yang sama mengenai projek ekonomi, perdagangan dan pembangunan.

Mereka juga menekankan kesinambungan mesyuarat dua hala. – Agensi


COVID-19: 10 kes baharu direkod hari ini

KUALA LUMPUR, 4 Muharram 1442H, Ahad – Sebanyak 10 kes baharu COVID-19 dilaporkan hari ini melibatkan lapan kes import dan selebihnya kes penularan tempatan, kata Ketua Pengarah Kesihatan Tan Sri Dr Noor Hisham Abdullah.

Beliau berkata ini menjadikan jumlah kes positif COVID-19 sebanyak 9,267 kes, dengan kes aktif kebolehjangkitan berjumlah 183 kes.

Dr Noor Hisham berkata lapan kes import yang dilaporkan membabitkan tiga warga tempatan dan lima bukan warganegara.

“Lapan kes import tersebut adalah dari negara Jepun dengan tiga kes di Sarawak, Indonesia dengan tiga kes (dua kes di Selangor dan satu kes di Wilayah Persekutuan Kuala Lumpur), Republik Maldives dengan satu kes di Wilayah Persekutuan Kuala Lumpur dan Mexico dengan satu kes di Wilayah Persekutuan Kuala Lumpur.

Kedua-dua kes penularan di dalam negara melibatkan warga Malaysia iaitu kes daripada Kluster Tawar di Kedah,” katanya dalam satu kenyataan hari ini.

Selain itu, Dr Noor Hisham berkata sebanyak 10 kes pulih daripada COVID-19 dilaporkan hari ini menjadikan jumlah kumulatif pesakit yang sembuh sebanyak 8,959 kes iaitu 96.7 peratus daripada jumlah keseluruhan kes.

Beliau berkata tiada kes kematian dilaporkan hari ini menjadikan jumlah keseluruhan kes maut bagi virus itu kekal 125 kes.

Katanya sehingga kini, sembilan kes positif sedang dirawat di unit rawatan rapi dengan empat kes memerlukan bantuan pernafasan.

Mengenai perincian Kluster Tawar, Kedah, Dr Noor Hisham memaklumkan dua kes baharu bagi kluster tersebut menjadikan jumlah kes positif COVID-19 Kluster Tawar meningkat kepada 65 kes.

“Sehingga hari ini jam 12 tengah hari, seramai 3,286 orang telah disaring dalam kluster ini. Di Kedah seramai 2,758 disaring dengan 54 kes dikesan positif manakala 2,362 individu negatif dan 342 individu masih menunggu keputusan.

“Di Pulau Pinang, seramai 517 disaring dengan 11 kes dikesan positif manakala 506 individu negatif. Di Perak pula, kesemua 11 saringan adalah negatif dan tiada saringan baharu,” katanya.

Sementara itu, bagi Kluster Alam, Sarawak, tiga kes baharu telah dilaporkan dalam kluster ini dan sejumlah 27 orang telah disaring sehingga pukul 12 tengah hari, hari ini.

“Daripada jumlah ini, tujuh kes dikesan positif manakala 18 individu negatif dan dua individu masih menunggu keputusan,” jelasnya. – Bernama


Siapa menang Debat Perdana?

1. GAYA penyampaian, intonasi suara, bahasa badan dan kemahiran bermain emosi dimenangi oleh DS Anwar Ibrahim. Ini semua dah tahu walau sebelum perdebatan bermula.

2. Fakta dan hujah dimenangi oleh DS Najib Razak. Pengalaman beliau yang berlatarbelakangkan bidang ekonomi serta posisi sebagai bekas PM dan Menteri Kewangan selama 10 tahun banyak membantu menampilkan statistik dan analisa yang meyakinkan (to certain extend).

3. Dari aspek menjawab soalan spontan dari pihak lawan dan penonton bagi saya seri. DSNR tidak menjawab soalan penonton, sebaliknya pusing dan membebel isu ‘cash is king’ manakala DSAI menjawab soalan ‘bola tanggung’ yang diberikan sendiri oleh anak buah beliau, AP dari parti PKR. Saya sukar menilai siapa yang lebih baik menjawab soalan spontan kali ini.

4. Apa yang mengecewakan saya ialah tiada idea serta wawasan yang betul-betul segar untuk memacu ekonomi negara pasca pandemik serta ketidakstabilan politik dunia dan negara dari kedua-dua tokoh.

5. DSNR asyik bernostalgia tentang pelbagai projek mega ekonomi di bawah kepimpinan beliau dan pemansuhan GST. Padahal semua mengetahui banyak projek mega yang disebut masih belum siap, dan beberapa projek yang telah siap pun masih belum memberikan pulangan ekonomi seperti yang telah disasarkan.

6. Manakala DSAI pula berkali-kali (over-do) menekankan isu forensik kewangan, integriti, rasuah dan urustadbir yang berkesan (good governance) yang pada pandangan saya merupakan prinsip asas yang dipersetujui semua (given point) termasuk DSNR walaupun beliau sendiri sedang bergelut dengan pelbagai kes salah laku di mahkamah yang masih belum selesai.

7. Solusi ekonomi yang saya harapkan untuk dengar seperti mengurangkan kebergantungan terhadap financial economy (punca krisis ekonomi di USA), penstrukturan semula sistem perbankan negara, langkah praktikal bagi membasmi kemiskinan dan pengangguran serta methodologi pembahagian kek ekonomi yang lebih telus dan efektif tidak langsung dibincangkan.

8. Paling jelas, kedua-dua pendebat tidak berani sedikitpun menyentuh isu jurang kekayaan (wealth gap) dan jurang pendapatan (salary gap) yang begitu ketara antara bangsa Cina dan bangsa Melayu, apatahlagi mencadangkan rekonsiliasi nasional yang menyeluruh dalam konteks ini.

9. Ini semua masih dalam konteks membangunkan negara dalam kerangka sistem ekonomi kapitalis ciptaan Barat. Seperti saya jangka, wawasan serta agenda yang berada dalam kepala kedua-dua pendebat belum lagi mampu menjangkau keluar dari kepompong tersebut bagi melakukan transformasi ke arah sistem ekonomi Islam yang terbukti lebih adil dan berdaya saing (tidak tahu atau tidak mahu?).

10. Secara kesimpulan, prestasi dan reputasi pendebat sebelum masuk ke gelanggang debat banyak memainkan peranan dalam membentuk pemikiran dan kecenderungan sokongan para pendengar termasuk saya. Secara keseluruhan, jika perlu memilih pemenang saya akan memilih DSAI.

11. Acara debat mungkin didominasi oleh individu yang pandai main emosi, tapi untuk memilih pemimpin negara kita perlu melihat wawasan, kerja keras dan hasil di medan realiti.

12. Kedua-dua pendebat bagi saya sudah tamat tempoh dan bukan pilihan bagi memimpin Malaysia untuk masa depan!

Ir Ts Lukman Al Hakim
Setiausaha Agung BERJASA


Kaji semula fungsi SUHAKAM sebelum terlambat

TUJUAN penubuhan SUHAKAM begitu murni sekali. Persoalannya, adalah ahli-ahli yang dilantik menganggotai suruhanjaya tersebut.

Sudah sampai masanya, mereka yang dilantik, dikaji dan disiasat latar belakangnya.

Lantik mereka dalam kalangan yang berpegang teguh kepada prinsip Rukun Negara dan Perlembagaan, agar mempunyai jati diri.

Jangan sama sekali lantik mereka yang mengingkari Rukun Negara, ingkar kepada perintah tuhan mereka sendiri dan tidak ada jati diri.

Paling menyedihkan, ada wakil agamawan di situ, tidak kedengaran suaranya. Bersuaralah. Jika suara kamu tidak didengari di sana, kamu ada media sosial untuk bersuara. Itu juga hak asasi.

Begitu juga lantikan mereka dalam kalangan bukan Islam, tidak menjadi masalah, tetapi biarlah dalam kalangan yang kuat berpegang kepada ajaran agama dan berpegang teguh kepada Perlembagaan negara. Bukannya dalam kalangan mereka yang liberal, sekular dan menyimpang daripada memahami hak asasi manusia yang sebenar

Pada dasarnya suruhanjaya adalah satu badan khas yang ditubuhkan oleh pihak kerajaan dalam pemerintahan negara.

Dalam konteks negara kita, suruhanjaya dibahagikan kepada dua iaitu Suruhanjaya tetap dan suruhanjaya sementara.

Suruhanjaya tetap terbahagi kepada dua itu suruhanjaya pilihan raya dan suruhanjaya perkhidmatan.

Manakala bagi bagi suruhanjaya sementara pula, ia diwujudkan bagi mengkaji perkara-perkara dan membuat perakuan untuk penyelesaian sesuatu masalah atau perkara yang tertentu.

Sebenarnya, pembentukan suruhanjaya sama ada tetap atau sementara adalah untuk memastikan suruhanjaya ini dapat menjalankan tugas pentadbiran dengan bijak, adil dan cekap, khususnya dalam membentuk negara yang aman dan harmoni.

Sekiranya suruhanjaya yang ditubuhkan boleh menimbulkan masalah kepada ketenteraman awam, maka sudah sewajarnya dilihat semula secara serius, sebelum nasi menjadi bubur.

Antara perkara yang mesti diketahui oleh sesebuah suruhanjaya adalah mereka mesti bertindak berasaskan neraca keadilan dan berkecuali, berpaksikan Perlembagaan dan budaya negara.

Tindakannya mesti bebas daripada pengaruh politik. Sebab itulah, kita lihat keahlian mereka dilantik oleh Yang di-Pertuan Agong atas budi bicara baginda selepas menimbangkan nasihat Perdana Menteri.

Tidak dapat dinafikan, SUHAKAM pernah dikritik kerana tidak mempunyai kuasa untuk mengambil tindakan undang-undang terhadap pencabulan hak asasi manusia. Badan itu hanya boleh menasihati dan mengesyorkan kepada kerajaan dan kerajaan juga tidak punya obligasi untuk menerima atau mempertimbangkan nasihat atau syor SUHAKAM.

Meskipun SUHAKAM tidak ada kuasa untuk mengambil tindakan, tindak-tanduknya dalam beberapa isu terpilih sering menimbulkan keresahan.

Terutama apabila berkait dengan isu-isu sensitif seperti hak LGBTQ, SUHAKAM dilihat begitu cepat memberikan respon dalam memberikan sokongan.

Tindakan sebegini bukan sahaja menimbulkan masalah, malah bertentangan dengan Perlembagaan Persekutuan, Rukun Negara, undang-undang Syariah dan Undang-Undang Sivil.

SUHAKAM juga melihat Akta SUHAKAM (Akta 597) itu sendiri. Seksyen 4(4) Akta SUHAKAM menetapkan dengan jelas, perhatian SUHAKAM hendaklah diberikan kepada Perisytiharan Sejagat Hak Asasi Manusia 1948, berpandukan Perlembagaan Persekutuan.

Sepanjang kewujudannya, ada beberapa ahli suruhanjaya ini dilihat agak kerap memperjuangkan perkara-perkara yang bertentangan dengan Seksyen 4(4) Akta SUHAKAM itu sendiri.

Persoalanya, bagaimana orang sebegini boleh menganggotai SUHAKAM? Siapakah yang mencadangkan mereka ini dilantik? Adakah kita sudah tandus pegawai kerajaan atau profesional berjati diri yang boleh dilantik menganggotai SUHAKAM?

Penubuhan SUHAKAM merupakan satu perkara yang baik. Begitu juga dengan akta penubuhannya.

Cuma kerana nila setitik rosak susu sebelanga, atas keceluparan mulut ahli-ahli yang mengeluarkan kenyataan bertentangan dengan perlembagaan dan akta mereka sendiri.

Selain LGBTQ, cuba kita sorot kembali kenyataan SUHAKAM berkaitan isu pelacuran, gender ketiga, undang-undang murtad yang disifatkan sebagai satu diskriminasi dan banyak lagi kontroversi yang boleh menggugat ketenteraman awam.

Dalam perkara berkaitan dengan hak hak asasi seperti hak wanita muslim yang didiskriminasi, terbaharu, isu diskriminasi, hak, kebajikan dan penindasan golongan rider serta vendor P-Hailing, tidak pula kedengaran suara SUHAKAM.

Justeru, sudah tiba masanya kerajaan yang mempunyai kuasa melantik ahli-ahli suruhanjaya ini menimbang semula pelantikan keanggotaan SUHAKAM pada masa akan datang. Gantikan dengan mereka yang ada jiwa Rukun Negara, berpaksikan kepada Perlembagaan Persekutuan dan Akta SUHAKAM itu sendiri.

Saya Cuma nak ingatkan SUHAKAM bahawa neraca hak asasi kita bukanlah berkiblatkan hak asasi Barat, tetapi berpandukan kepada cara hidup kita berperlembagaan.

Apakah kita mahu membina hak asasi berpandukan kepada hak asasi Barat yang ternyata telah hancur? Apakah kita mahu bina hak tersebut atas kehancuran mereka?

Kepada negara Barat yang bertuhankan demokrasi, sekiranya majoriti rakyat mahukan LGBT, maka tidak ada kuasa yang boleh menghalangnya. Meskipun negara kita mengamalkan sistem demokrasi, tetapi tetapi demokrasi kita tidaklah sampai ke tahap itu.

Jangan kerana negara Taiwan yang telah menghalalkan LGBTQ dan beberapa negara lain di Asia yang ‘mesra’ LGBTQ, seperti Thailand, Cambodia, Jepun, Filipina, Hong Kong, Vietnam, Nepal, Mongolia, Loas dan India, sehingga kita lupa, bahawa kita adalah Malaysia, yang penduduk Islamnya adalah majoriti. Islam pula termaktub sebagai agama Persekutuan.

Saya begitu teruja untuk membaca kenyataan ahli-ahli beragama Islam dalam SUHAKAM mengenai isu sebegini. Setakat ini, kita lihat yang lantang itu adalah bukan Islam. Takkan kita tidak boleh pertahankan hak sendiri di bumi sendiri? Apakah inilah yang dikatakan nasib Melayu di bumi Melayu? Apa kita nak jawab nanti di hadapan Rabbul Jalil?

PROF DR MOHD RIDHUAN TEE ABDULLAH


LPPR tak halang, siasatan dakwaan salah laku Azam Baki masih terbuka

PUTRAJAYA, 8 Jamadilakhir 1443H, Selasa – Siasatan dakwaan salah laku terhadap Ketua Pesuruhjaya Suruhanjaya Pencegahan Rasuah Malaysia (SPRM) Tan Sri Azam Baki masih terbuka untuk diteruskan oleh mana-mana agensi yang mempunyai kuasa, kata Pengerusi Lembaga Penasihat Pencegahan Rasuah (LPPR) Tan Sri Abu Zahar Ujang.

Beliau berkata, LPPR tidak langsung berhasrat untuk menghalang siasatan lanjut terhadap Azam, malah ia digalakkan atas konsep kedaulatan undang-undang supaya nama baik dan integriti SPRM akan sentiasa berada di tahap tertinggi mengikut lunas undang-undang.

“Seperti dinyatakan dalam kenyataan media bertulis pada 5 Jan 2022, siasatan berkaitan ‘alegasi salah laku’ Ketua Pesuruhjaya SPRM masih terbuka untuk diteruskan di atas pendapat dan seliaan Pejabat Peguam Negara.

“Pandangan dan cadangan LPPR pada 5 Januari 2022 tidak diniatkan mahupun dihasratkan untuk menghalang satu siasatan menyeluruh oleh mana-mana agensi kerajaan yang berkuasa dan bebas untuk melakukan siasatan rasmi berkaitan “alegasi salah laku” terhadap Ketua Pesuruhjaya SPRM.

“Walau apapun, saya sebagai Pengerusi LPPR sememangnya sedar dan tahu bahawa LPPR tidak mempunyai kuasa untuk melakukan siasatan sendiri berkaitan apa-apa salah laku jenayah terhadap mana-mana pegawai SPRM,” katanya dalam satu sidang media khas, hari ini.

Abu Zahar berkata, LPPR cuma mempunyai kuasa untuk memberi pandangan dan cadangan tentang cara siasatan wajar dilakukan dalam keadaan-keadaan tertentu selari dengan peruntukan Seksyen 13(5)(a) Akta 694.

Beliau dalam pada itu, menyerahkan kepada budi bicara mutlak kerajaan dan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah untuk menentukan kedudukannya sebagai Pengerusi LPPR sekiranya kenyataan dikeluarkan sebelum ini menjatuhkan nama baik SPRM.

“Sukacita saya menegaskan bahawa saya bersedia untuk mana-mana pihak atau organisasi menyiasat saya pada bila-bila masa,” katanya.

Sebelum ini, tular di media sosial mengenai dakwaan Azam memiliki kepentingan dan pemilikan saham dalam beberapa syarikat dan pada 5 Januari lepas, Azam dalam sidang media menafikan tuduhan mempunyai kawalan ke atas banyak syarikat termasuk syarikat konglomerat, serta menyifatkannya sebagai tohmahan yang berniat jahat.

Azam berkata, saham-saham itu dibeli melalui pasaran terbuka oleh adiknya yang menggunakan pembiayaannya dan saham-saham syarikat yang dibeli oleh adiknya itu juga tiada kaitan dengan siasatan oleh SPRM.

Dalam sidang media berasingan hari yang sama, Abu Zahar menyatakan LPPR, satu daripada lima badan pemantau bebas SPRM, mendapati tiada sebarang perlakuan jenayah atau percanggahan kepentingan membabitkan Azam dalam urus niaga saham pada 2015.

Mengenai kenyataan enam ahli LPPR, Abu Zahar juga berasa kesal terhadap kenyataan dikeluarkan mereka dan percaya tindakan itu dilakukan untuk menjauhkan diri daripada kandungan kenyataan media pada 5 Januari lepas.

“Saya percaya (kenyataan itu) adalah dilakukan atas dasar reaksi tidak popular daripada segolongan pihak dan masyarakat,” katanya.

Menurutnya, beliau dan enam ahli LPPR itu mempunyai perhubungan yang baik sejak dilantik menganggotai Ahli Jawatankuasa Penasihat SPRM mengikut Peruntukan Seksyen 13(5)(a) Akta 694.

Beliau berkata, satu pertemuan tertutup antara ahli LPPR dijadualkan berlangsung hari ini di Pejabat Akademi SPRM di Jalan Duta, Kuala Lumpur pada 10 pagi bagi menyelesaikan beberapa isu.

“Tiba-tiba pada tarikh 8 Januari 2022, saya dapati kesemua enam ahli-ahli LPPR tersebut telah mengadakan mesyuarat antara mereka terlebih dahulu tanpa memberitahu saya, dan mereka telah mengeluarkan kenyataan media,” katanya.

Pada 8 Januari lepas, enam anggota LPPR memaklumkan bahawa kenyataan media yang dikeluarkan oleh Abu Zahar pada Rabu berhubung kontroversi melibatkan Azam itu, tidak menggambarkan pandangan sebenar mereka.

Dalam kenyataan yang ditandatangani bersama, mereka berkata, kenyataan Abu Zahar dalam sidang media itu, termasuk kenyataan beliau bahawa tiada perbuatan jenayah dilakukan atau berlaku konflik kepentingan dalam kes itu, adalah pandangan peribadi pengerusi LPPR itu semata-mata.

Kenyataan itu ditandatangani oleh Tan Sri Ismail Omar; Datuk Seri Azman Ujang; Datuk Seri Akhbar Satar; Datuk Dr Hamzah Kassim; Datuk David Chua Kok Tee; dan Prof Datuk Dr Mohammad Agus Yusoff.LPPR diwujudkan mengikut Seksyen 13 Akta Suruhanjaya Pencegahan Rasuah Malaysia 2009 (Akta 694).

Ahli LPPR dilantik oleh Yang di-Pertuan Agong dalam kalangan mereka yang berintegriti dan telah memberikan perkhidmatan awam yang cemerlang atau mencapai keunggulan dalam profesion masing-masing. – Bernama


Pegawai awam berdepan tindakan jika gagal patuh PKP

KUALA LUMPUR, 29 Ramadan 1442H,  Selasa – Jabatan Perkhidmatan Awam (JPA) mengingatkan semula para pegawai awam agar mematuhi arahan Perintah Kawalan Pergerakan (PKP) yang akan dilaksanakan di seluruh negara bermula esok hingga 7 Jun sebagai usaha untuk membendung penularan wabak COVID-19.

JPA menerusi satu infografik memetik Ketua Pengarah Perkhidmatan Awam Tan Sri Mohd Khairul Adib Abd Rahman sebagai berkata, tindakan tatatertib boleh dikenakan terhadap pegawai awam yang enggan mematuhi PKP tersebut.

“Sekiranya pegawai awam disabitkan kesalahan melanggar PKP, mereka boleh dikenakan tindakan tatatertib di bawah Peraturan-Peraturan Pegawai Awam (Kelakuan dan Tatatertib) 1993 [P.U (A) 395/1993],” menurut infografik itu yang diulang ciap daripada hantaran asal pada Januari lepas.

Mohd Khairul Adib berkata, pegawai awam hendaklah menjaga nama baik perkhidmatan awam dan tidak melakukan aktiviti-aktiviti yang dilarang sepanjang tempoh PKP.

Semalam, Perdana Menteri Tan Sri Muhyiddin Yassin mengumumkan sekali lagi pelaksanaan PKP di negara ini dengan menggariskan larangan dan arahan yang perlu dipatuhi termasuk tiada ziarah rumah ke rumah dan ziarah kubur semasa sambutan Aidilfitri Khamis ini.

Selain itu, majikan diwajibkan melaksanakan dasar Bekerja Dari Rumah (BDR) dengan kehadiran tidak lebih 30 peratus kakitangan pengurusan pada setiap masa dan bagi sektor awam, penentuan BDR adalah berdasarkan garis panduan dikeluarkan oleh Ketua Setiausaha Negara dari semasa ke semasa.

PKP seluruh negara pertama kali dilaksanakan pada 18 Mac hingga 3 Mei 2020, manakala PKP 2.0 dilaksanakan ke atas enam negeri melibatkan Pulau Pinang, Selangor, Wilayah Persekutuan (Kuala Lumpur, Putrajaya dan Labuan), Melaka, Johor dan Sabah dari 13 Januari hingga 26 Januari sebelum dilanjutkan untuk Selangor, Kuala Lumpur, Johor dan Pulau Pinang hingga 4 Mac lepas. -Bernama


Hujan berterusan dijangka berlaku di pantai timur, utara Sabah

BANGI, 19 Jamadilakhir 1443H, Sabtu – Jabatan Meteorologi Malaysia (Met Malaysia) meramalkan peningkatan kelembapan yang berpotensi membawa hujan berterusan di kawasan pantai timur dan utara Sabah.

Keadaan itu berikutan pembentukan sistem tekanan rendah di barat Pasifik dijangka bergerak ke arah barat laut merentasi selatan Filipina ke Perairan Palawan dalam tempoh 24 Januari hingga 27 Januari 2022.

Ini berdasarkan analisis model Met Malaysia Weather Research and Forecasting Model (MET-WRF), European Centre for Medium-Range Weather Forecasts (ECMWF) dan Global Forecast System (GFS).

Met Malaysia dalam kenyataan berkata, keadaan itu pada masa sama turut dijangka berlaku cuaca panas dan kurang hujan di Semenanjung Malaysia, khususnya negeri-negeri utara.

“Orang awam adalah dinasihatkan untuk sentiasa merujuk laman web www.met.gov.my dan semua media sosial serta memuat turun aplikasi myCuaca bagi maklumat terkini dan sahih,” katanya.


Aidilfitri: Anak Kelantan perantauan digalak lakukan RTK-AG

KOTA BHARU, 22 Ramadan 1443H, Ahad – Anak Kelantan di perantauan yang akan pulang menyambut Hari Raya Aidilfitri di negeri ini digalakkan untuk melakukan ujian saringan RTK-AG bagi membendung penularan COVID-19.

Menteri Besar Kelantan Datuk Ahmad Yakob berkata, walaupun bukan paksaan, inisiatif itu adalah antara kaedah terbaik dilakukan bagi menjamin keselamatan bersama khususnya kepada ibu bapa dan keluarga di kampung.

Beliau berkata, masyarakat juga dinasihatkan agar kekal patuh kepada prosedur operasi standard (SOP) norma baharu dalam menyambut Aidilfitri walaupun negara kini berada dalam Fasa Peralihan ke Endemik.

“Kita masih belum bebas (wabak COVID-19) sepenuhnya. Saling menziarahi itu boleh.

“Namun jaga SOP dengan memakai pelitup muka serta menjaga jarak terutama ketika berkumpul di rumah saudara-mara dan sebagainya walaupun sudah lengkap menerima vaksin dan dos penggalak.

“Malah mengikut SOP kenduri dan majlis keraian telah dibenarkan, jadi rumah terbuka juga dibolehkan tetapi dengan kapasiti yang dibenarkan serta dilakukan secara bersederhana,” katanya selepas menyampaikan sumbangan kuih raya kepada wakil Kelab Media Kelantan Darul Naim (Kemudi) di kediamannya, hari ini.

Media sebelum ini melaporkan, Polis Kelantan menjangkakan lebih dua juta kenderaan akan memasuki Kelantan pada sambutan Aidilfitri ini, dengan purata kenderaan keluar masuk ke negeri ini sekitar 300,000 hingga 350,000 sehari. – Bernama


DUN Sabah bubar: Shafie Apdal

KOTA KINABALU, 9 Zulhijjah 1441H, Khamis – Ketua Menteri Sabah Datuk Seri Mohd Shafie Apdal  hari ini mengumumkan pembubaran Dewan Undangan Negeri (DUN) Sabah bagi memberi laluan kepada pilihan raya negeri diadakan dalam tempoh 60 hari.

Mohd Shafie membuat pengumuman berkenaan pada sidang media khas di Pusat Pentadbiran Negeri Sabah di sini selepas mendapat perkenan Yang Dipertua Negeri Sabah Tun Juhar Mahiruddin.

Terdahulu, Mohd Shafie mengadap Tun Juhar di Istana Negeri di sini dan kenderaan yang membawa ketua menteri itu dilihat memasuki perkarangan istana pada jam 8.25 pagi. -Bernama


1 maut, 14 cedera diserang ketika solat di masjid

MAIDUGURI, 18 Zulkaedah 1442H, Selasa – Sekurang-kurangnya seorang terbunuh manakala 14 lagi cedera dalam serangan ke atas umat Islam yang menunaikan solat di bandar Osogbo, di barat daya Nigeria pada Ahad.

Jurucakap Gabungan Aktivis Hak-hak Muslim Nigeria (CONRAN), Abdulganiy Ezra berkata, umat Islam diserang di dalam masjid menggunakan beberapa senjata termasuk parang.

“Beberapa penyamar menyerbu masjid dan melakukan kekacauan terhadap umat Islam,” katanya.

Pada masa sama, katanya, penyerang juga bertindak merosakkan kenderaan yang diparkir di dalam masjid.

Sementara itu, jurucakap polis, Yemisi Opalola mengesahkan perkara itu dan sedang membuka kertas siasatan. -Agensi


Kerajaan digesa benar kedai buku, alat tulis beroperasi

BANGI, 18 Zulkaedah 1442H, Selasa – Kerajaan perlu memberi kebenaran kepada kedai buku dan alat tulis serta kedai komputer dan telekomunikasi beroperasi semula tanpa perlu menunggu sehingga Perintah Kawalan Pergerakan (PKP) menuju Fasa 2.

Presiden Majlis Perundingan Pelajar Kebangsaan (MPPK), Muhammad Amir Asyraf Mohd Sabri berkata, Pengajaran dan Pembelajaran di Rumah (PdPR) masih berlangsung bagi pelajar sekolah dan begitu juga bagi mahasiswa di institut pengajian tinggi (IPT).

Beliau menegaskan, semua pihak yang terlibat dengan sesi pembelajaran dalam talian ini memerlukan akses untuk memudahkan urusan pengajaran dan pembelajaran mereka.

“Guru-guru perlu mencetak bahan-bahan mengajar, pelajar-pelajar memerlukan alat tulis. Ada juga pelajar yang perlu membeli komputer riba baharu untuk kegunaan pembelajaran.

“Ditambah pula dengan mahasiswa yang pada ketika ini sedang menjalani minggu-minggu akhir semester serta minggu peperiksaan.

“Peperiksaan yang dilakukan secara dalam talian memerlukan mahasiswa untuk mempunyai peranti yang baik bagi memudahkan urusan mereka,” katanya dalam satu kenyataan, hari ini.

Sehubungan itu, Muhammad Amir berkata, pihaknya melihat kewajaran sektor ini dibuka kembali dan kerajaan tidak boleh menunggu sehingga tiba Fasa 2 yang sehingga hari ini nampak masih jauh.

“MPPK berharap agar cadangan yang dibawa oleh MPPK dapat dipertimbangkan oleh kerajaan dan sekali gus akan dapat memastikan sistem pendidikan di negara kita dapat terus berjalan dengan baik,” katanya.


Anggota PGA antara 3 lelaki didakwa rompak berkumpulan

JOHOR BAHRU, 12 Jamadilakhir 1442H, Isnin – Seorang anggota Pasukan Gerakan Am (PGA) Simpang Renggam dan penganggur mengaku tidak bersalah di Mahkamah Sesyen, di sini, hari ini, terhadap pertuduhan melakukan rompakan berkumpulan dan dengan sengaja menyebabkan kecederaan ke atas seorang lelaki, akhir tahun lepas.

Konstabel Haikal Fikri Anuar, 27, dua penganggur iaitu Razif Razali, 29 dan Muhammad Syukurilah Roszailah, 19, membuat pengakuan itu di hadapan Hakim V. Mabel Sheela selepas pertuduhan dibacakan terhadap mereka.

Mereka didakwa bersama-sama seorang wanita berumur 19 tahun, melakukan perbuatan itu di kawasan Medini Iskandar, Iskandar Puteri, dekat sini, pada 1.20 pagi, 25 Disember lepas.

Bagaimanapun, wanita berkenaan gagal hadir ke mahkamah, hari ini.

Kesemua mereka didakwa mengikut Seksyen 394 Kanun Keseksaan dan dibacakan bersama Seksyen 34 kanun sama, yang memperuntukkan hukuman penjara sehingga 20 tahun dan denda atau sebatan, jika sabit kesalahan.

Pendakwaan dikendalikan Timbalan Pendakwa Raya Nur Sulehan Abd Rahman memohon ketiga-tiga tertuduh dikenakan jaminan RM30,000 setiap seorang.

Peguam Jihad Syahida Nadia Zakaria yang mewakili Haikal Fikri, memohon mahkamah mengurangkan jaminan dengan alasan dia mempunyai seorang isteri dan anak berumur setahun tujuh bulan manakala Razif dan Muhammad Syukurilah yang tidak diwakili peguam, memberi alasan mereka tidak bekerja.

Hakim mengenakan ikat jamin RM5,000 bagi setiap tertuduh dengan dua penjamin, perlu melaporkan diri di balai polis berhampiran kediaman setiap bulan, menyerahkan pasport kepada mahkamah serta tidak mengganggu saksi dalam kes tersebut.

Mahkamah juga mengeluarkan waran tangkap terhadap wanita berkenaan dan menetapkan 24 Februari sebagai tarikh sebutan semula.- Bernama


Ada terima bantuan banjir lewat kerana proses pengesahan: PM

BERA, 20 Jamadilakhir 1443H, Ahad – Perdana Menteri Datuk Seri Ismail Sabri Yaakob hari ini menjelaskan kelewatan bantuan banjir khususnya yang melibatkan pembelian barangan elektik berjumlah RM500 dan bantuan RM2,500 untuk menggantikan barangan rosak, adalah disebabkan proses pengesahan bagi melayakkan mereka menerima bantuan berkenaan.

Walaupun berlaku sedikit kelewatan terutamanya yang melibatkan mangsa tidak berpindah, Ismail Sabri berkata beliau telah mengarahkan semua pihak menyegerakan proses pemberian bantuan itu supaya ia tidak lewat, sebagaimana pengalaman banjir sebelum ini, yang menyaksikan ada sesetengah bantuan mengambil masa sehingga enam bulan untuk sampai kepada penerima.

“Ada yang lewat kerana mereka perlu mendapatkan pengesahan daripada ‘tok ampat’(ketua kampung) atau pihak terlibat, memandangkan ada yang terkesan banjir namun rumah mereka berada di tingkat lima atau 10, menyebabkan barangan elektrik tidak rosak atau mungkin rumah dinaiki air sehingga paras buku lali sahaja.

“Kalau boleh, saya nak beri semua bantuan ini, tapi ini melibatkan wang kerajaan yang ada audit dan sebagainya, menyebabkan ada butiran yang diperlukan,” katanya semasa berucap pada Program Santunan Kasih Mangsa Banjir di perkarangan Masjid Kampung Guai di sini hari ini.

Pada program itu, Ismail Sabri menyampaikan bantuan keperluan rumah sumbangan Pejabat Parlimen Bera dan Kementerian Pembangunan Luar Bandar (KBLB) kepada 80 wakil mangsa banjir dari Kampung Guai, Kampung Charuk Puting dan Kampung Batu Bor, semuanya dalam Daerah Bera.

Ismail Sabri yang juga Ahli Parlimen Bera berkata kerajaan komited membantu mangsa banjir secepat mungkin bagi meringankan beban kewangan mereka, termasuk berusaha menyegerakan pemberian Bantuan Wang Ihsan (BWI) sebanyak RM1,000 daripada Kerajaan Persekutuan.

Beliau seterusnya mengucapkan terima kasih kepada semua pihak berkuasa dan penduduk Daerah Bera yang pantas bertindak sejak awal bencana banjir bermula, membolehkan tiada kejadian lebih buruk berlaku, selain penyelarasan bantuan berjalan lancar.

“Kita sudah sokmo-sokmo (selalu) dilanda banjir menyebabkan kita semua sedia. Pusat pemindahan sementara (PPS) sudah dikenal pasti sejak awal dan pengurusan bencana sudah sedia dari bulan November. Ketua kampung juga terlatih dan mereka yang tinggal di tepi sungai sudah sedia dengan bot.

“Saya mohon maaf kerana banjir kali ini saya tidak dapat ke sini. Setiap tahun bila banjir, saya pasti sampai dengan menaiki bot, tapi banjir besar kali ini berlaku di banyak negeri dan saya perlu ke sana,” katanya. – Bernama


Parlimen ada kuasa gubal undang-undang, tetap hukuman mati

PUTRAJAYA, 23 Zulhijjah 1441H, Khamis – Parlimen mempunyai kuasa untuk menggubal perundangan dan menetapkan hukuman bagi kesalahan termasuk hukuman mati mandatori, demikian putus Mahkamah Persekutuan hari ini.

Hakim Besar Malaya, Tan Sri Azahar Mohamed yang menyampaikan keputusan mahkamah dengan majoriti 8-1 itu berkata, penetapan hukuman adalah hak prerogatif Parlimen.

Beliau berkata, budi bicara untuk menentukan ukuran hukuman bukan sebahagian daripada kuasa kehakiman.

“Mahkamah hanya diberi kuasa untuk menjatuhkan hukuman dalam parameter hukuman yang ditetapkan oleh Parlimen,” katanya.

Panel sembilan hakim itu dipengerusikan oleh Presiden Mahkamah Rayuan Datuk Rohana Yusuf, menyampaikan keputusan mereka dalam rayuan oleh empat individu yang membangkitkan isu perlembagaan mengenai peruntukan Akta Dadah Berbahaya 1952 (ADB) dan Seksyen 302 Kanun Keseksaan yang menjatuhkan hukuman mati mandatori masing-masing bagi kesalahan mengedar dadah dan membunuh.

Kecuali Hakim Nallini Pathmanathan yang tidak setuju, hakim yang lain – Rohana, Hakim Besar Sabah dan Sarawak Datuk Abang Iskandar Abang Hashim, Hakim-hakim Mahkamah Persekutuan Datuk Vernon Ong Lam Kiat, Datuk Abdul Rahman Sebli, Puan Sri Zaleha Yusof, Datuk Zabariah Md Yusof dan Datuk Hasnah Mohammed Hashim – mewakili keputusan majoriti.

Keputusan itu disampaikan hampir empat jam di Dewan Banquet Istana Kehakiman yang diubah suai untuk perbicaraan bagi mematuhi penjarakan fizikal.

Dalam keputusannya, Azahar berkata, mahkamah tidak boleh dengan sesuka hati menjatuhkan hukuman sebagaimana yang diinginkan jika undang-undang tidak mengizinkannya.

“Kuasa menjatuhkan hukuman adalah undang-undang dan mahkamah tidak boleh melebihi atau mengehadkan kuasa menjatuhkan hukuman atas nama menjalankan kuasa kehakimannya,” katanya.

Beliau berkata, peruntukan Seksyen 39B ADB dan Seksyen 302 Kanun Keseksaan tidak merampas kuasa kehakiman atau melanggar doktrin pemisahan kuasa.

“Pada pendapat saya, sebarang masalah kontroversi dasar yang melibatkan pandangan berbeza mengenai isu moral dan sosial adalah satu keadaan di mana Parlimen berada di kedudukan yang lebih baik untuk menilai keperluan masyarakat dan membuat pilihan sukar antara pertimbangan-pertimbangan yang ada,” katanya.

Azahar berkata, dalam konteks masyarakat Malaysia, Parlimen sebagai badan perundangan yang dipilih merupakan badan yang sesuai untuk menentukan hukuman bersesuaian terhadap pengedar dadah dan pembunuh, atas kesalahan yang dianggap oleh masyarakat sebagai jenayah paling serius.

Beliau berkata, justeru, adalah sewajarnya keputusan dan inisiatif untuk mengubah atau memansuh hukuman mati mandatori datang daripada Parlimen.

Dalam keputusannya, Nallini berkata, kuasa perundangan Parlimen untuk menetapkan hukuman tertakluk kepada penelitian kehakiman untuk memastikannya tidak melanggar Perlembagaan Persekutuan.

“Ia membenarkan badan kehakiman menyemak dan mengimbang kuasa eksekutif dan badan perundangan dengan mengetepikan undang-undang yang tidak mematuhi Perlembagaan Persekutuan,” katanya.

Nallini berkata, Seksyen 39B ADB dan Seksyen 302 Kanun Keseksaan tidak mengikut perlembagaan.

“Saya telah memutuskan bahawa hukuman mati mandatori tidak mengikut perlembagaan kerana melanggar Perkara 5 (1) (kebebasan individu) dan Perkara 8 (1) (semua orang adalah sama di sisi undang-undang) Perlembagaan Persekutuan,” katanya.

Mahkamah Persekutuan juga memutuskan mengenai merit rayuan keempat-empat individu tersebut -warga Afrika Selatan Letitia Bosman dan Benjamin William Hawkes, warga Peru Jorge Crespo Gomes dan P. Pubalan, rakyat Malaysia yang memiliki syarikat keselamatan, yang merayu terhadap sabitan dan hukuman mati yang dihadapi mereka.

Bagi Bosman dan Hawkes, mahkamah mengesahkan sabitan mereka atas kesalahan mengedar dadah dan hukuman mati.

Mahkamah mensabitkan Gomes dengan tuduhan memiliki 779 gram kokain dan dia dijatuhi hukuman penjara 10 tahun bermula tarikh tangkapnya pada 27 Jun, 2016.

Sementara itu, mahkamah mengetepikan sabitan Pubalan atas pertuduhan membunuh iparnya D. Murali dan menjatuhkan hukuman atas tuduhan membunuh tanpa niat. Dia dijatuhi hukuman penjara 15 tahun dari tarikh penangkapannya pada 7 Nov 2013.

Peguam Abdul Rashid Ismail mewakili Bosman, Hawkes dan Gomes manakala peguam Hisyam Teh Poh Teik mewakili Pubalan. Pendakwaan diwakili Timbalan Pendakwa Raya Datuk Nik Suhaimi Nik Sulaiman. – Bernama


Filem Mat Kilau suntik semangat bebaskan negara daripada COVID-19

PADANG BESAR, 15 Muharram 1444H, Sabtu – Mesej yang dibawa dalam filem Mat Kilau membawa makna yang besar tentang kesusahan para pejuang kemerdekaan membebaskan negara daripada cengkaman penjajah, kata Timbalan Menteri Komunikasi dan Multimedia Datuk Zahidi Zainul Abidin.

“Dalam konteks hari ini, pengorbanan rakyat Malaysia bersama membantu kerajaan memerangi COVID-19 juga dikira sebagai satu perjuangan yang besar kepada negara,” katanya kepada pemberita di sini.

Beliau yang juga Ahli Parlimen Padang Besar meluangkan masa bersama penduduk Padang Besar dan kawasan sekitarnya menyaksikan wayang pacak filem Mat Kilau yang disiarkan secara percuma sempena Karnival Merdeka Keluarga Malaysia@ Padang Besar.

“Filem ini juga menyuntik kembali semangat patriotik semua lapisan masyakat Keluarga Malaysia,” katanya.

Beliau berkata filem ini dinanti-nantikan oleh semua rakyat Perlis memandangkan tiada pawagam di sini.

Katanya sekiranya terdapat permintaan, beliau akan berusaha melakukan kerjasama dengan pihak Perbadanan Kemajuan Filem Nasional Malaysia (FINAS) bagi membuat tayangan wayang pacak pada masa akan datang.

Zahidi berkata Kementerian Komunikasi dan Multimedia (K-KOMM) akan mengadakan kerjasama dengan pihak Indonesia bagi menghasilkan filem genre sejarah berikutnya.

“Menteri Komunikasi dan Multimedia (MENKOM) akan membuat lawatan ke Indonesia pada 18 Ogos ini bagi membincangkan kerjasama bagi filem sejarah.

Filem tersebut mengenai kerjasama Ratu Jawa, Aceh dan Johor berjaya mengalahkan penjajah yang dilihat sebagai satu filem yang dapat menyuntik semangat patriotik kedua selepas filem Mat Kilau,” katanya.

Kira-kira 1,600 orang pengunjung hadir menyaksikan wayang pacak filem Mat Kilau yang ditayangkan oleh FINAS. – Bernama


Kompaun mesti ikut garis panduan

KUALA LUMPUR, 15 Ramadan 1442H, Selasa – Langkah mengenakan kompaun di bawah Akta Pencegahan dan Pengawalan Penyakit Berjangkit 1988 (Akta 342) mestilah dilaksanakan mengikut garis panduan yang ditetapkan oleh kerajaan, kata Menteri di Jabatan Perdana Menteri (Parlimen dan Undang-Undang), Datuk Seri Takiyuddin Hassan.

Beliau berkata, kerajaan telah menggubal Garis Panduan Penetapan Nilai Tawaran Kompaun dan Kadar Pengurangan Kompaun di bawah akta tersebut untuk dijadikan panduan kepada pihak penguat kuasa yang menjalankan penguatkuasaan pematuhan prosedur operasi standard (SOP) ditetapkan.

“Mengikut garis panduan tersebut, perbuatan seseorang pemegang lesen dan pemilik premis yang gagal mematuhi waktu operasi premis merupakan kesalahan kategori tiga yang boleh dikenakan kompaun maksimum RM10,000.

“Pesalah-pesalah pula diberikan kadar pengurangan sebanyak 50 peratus sekiranya membayar kompaun tersebut dalam tempoh tujuh hari dan 25 peratus sekiranya dalam tempoh 14 hari,” katanya menerusi kenyataan media hari ini.

Takiyuddin menjelaskan, pindaan yang dibuat terhadap Akta 342 itu adalah untuk menaikkan kadar kompaun yang boleh dikenakan bagi sesuatu tindakan atau perbuatan yang menjadi kesalahan kerana menyebabkan penularan wabak COVID-19 dalam negara ini.

Katanya, segala tindakan mengenakan kompaun bagi kesalahan di bawah undang-undang adalah bagi mencegah dan memberi pengajaran kepada pelaku agar sama-sama bertanggungjawab dalam usaha memerangi pandemik itu. – Bernama


Arab Saudi sedia geran AS$30 juta kepada Afghanistan bantu kerja kemanusiaan

RIYADH, 10 Zulkaedah 1443H, Jumaat – Arab Saudi mengumumkan geran sebanyak AS$30 juta (RM131 juta) bagi menyokong Tabung Amanah Kemanusiaan Afghanistan (AHTF).

Tabung berkenaan yang dikendalikan Bank Pembangunan Islam dengan kerjasama Pertubuhan Kerjasama Islam (OIC) akan disediakan melalui Pusat Bantuan dan Bantuan Kemanusiaan Raja Salman serta Dana Saudi untuk Pembangunan.

Pengarah Sumber Manusia dan Pelaburan KSrelief, Dr Samer Al-Jetaily berkata, geran ini akan digunakan khusus untuk kerja-kerja kemanusiaan yang mendesak di Afghanistan.

Penyerahan sumbangan geran berlangsung ketika majlis menandatangani perjanjian yang diadakan di ibu pejabat KSrelief di Riyadh, semalam.

Mac lalu, Dana Amanah Kemanusiaan Afghanistan telah ditubuhkan oleh 57 buah negara-negara OIC.

Dana berkenan ditubuhkan dengan tujuan mengurangkan risiko kemanusiaan yang kritikal dan mengelak keruntuhan ekonomi di Afghanistan, yang kedua-duanya boleh menjejaskan keamanan dan kestabilan negara berkenaan.

Arab Saudi telah menyediakan bantuan bernilai lebih daripada AS$266 juta kepada Afghanistan melalui derma dan program bantuan, termasuk projek yang memberi tumpuan kepada kesihatan, pendidikan, dan keselamatan air dan makanan. – Agensi


Hanya 8 peratus kanak-kanak Kelantan daftar PICKids

BANGI, 19 Rejab 1443H, Isnin – Kelantan menjadi negeri yang merekodkan kadar penerimaan vaksinasi terendah bagi kanak-kanak lima hingga 11 tahun iaitu sebanyak lapan peratus atau 21,900 orang.

Menteri Kesihatan, Khairy Jamaluddin berkata, turut mencatatkan peratusan terendah selain Kelantan dalam pemberian imuniti COVID-19 adalah Sabah dengan sembilan peratus atau 39,000 kanak-kanak.

“Sehingga semalam sebanyak 1,022,966 kanak-kanak sudah didaftarkan dalam Program Imunisasi COVID-19 Kebangsaan Kanak-Kanak (PICKids) sejak diperkenalkan 3 Februari lalu.

“Perkembangan itu menjadikan sehingga kini sebanyak 28 peratus populasi kanak-kanak di negara ini sudah mendaftar untuk mendapatkan pelalian COVID-19.

“Kita berharap supaya ibu bapa tidak mengambil sikap ‘tunggu dan lihat’ dalam isu pemberian vaksin kepada anak mereka,” katanya, hari ini.

Beliau dalam masa sama, menjelaskan kadar kemasukan kanak-kanak di dalam hospital mula meningkat.

Justeru, beliau menggesa ibu bapa segera mendaftarkan anak-anak mereka bagi mendapatkan suntikan.

Khairy dalam masa sama memaklumkan, mengikut pecahan etnik, di seluruh negeri kaum Cina secara konsisten mencatatkan kadar vaksinasi tertinggi dengan 46.4 peratus kanak-kanak sudah menerima vaksinasi di peringkat nasional.

Peratusan terendah pula dicatatkan oleh kaum ‘lain-lain’ di Sabah iaitu hanya 4.1 peratus diikuti Melayu di Kelantan dengan kadar 4.3 peratus.

Bagi pengambilan vaksin di sekolah, sekolah jenis kebangsaan Cina (SJKC) mencatatkan sebanyak 41.4 peratus di peringkat kebangsaan.

Manakala bagi sekolah jenis kebangsaan Tamil (SJKT) pula merekodkan pengambilan terendah dengan 7.1 peratus pelajarnya dan diikuti sekolah rendah agama (SRA) dengan 18.1 peratus serta sekolah kebangsaan (SK) iaitu 9.1 peratus


Sindiket pelaburan saham, judi dalam talian tumpas

KUALA LUMPUR, 20 Syawal 1442H, Selasa – Polis menumpaskan satu sindiket penipuan pelaburan saham dan judi dalam talian selepas memberkas lapan orang termasuk empat warga China dalam serbuan di empat apartment di Jalan Tun Razak, di sini semalam.

Semua yang ditahan dalam serbuan pada kira-kira 4.30 petang itu terdiri daripada empat wanita tempatan, dua wanita dan dua lelaki masing-masing warga China berusia lingkungan 21 hingga 31 tahun.

Ketua Jabatan Siasatan Jenayah Kuala Lumpur, SAC Saiful Annuar Yusoff berkata, sindiket berkenaan mempromosikan kegiatan perjudian dalam talian tanpa lesen serta penipuan pelaburan saham dan dipercayai mampu meraih keuntungan bulanan sebanyak kira-kira RM300,000.

Beliau berkata, siasatan juga mendapati premis itu beroperasi sebagai pusat panggilan dengan bayaran sewa RM10,000 sebulan bagi setiap unit, setiap pekerja pula menerima upah antara RM3,000 dan RM3,500 sebulan.

“Polis turut merampas 17 komputer riba, lima monitor, tujuh set Unit Pemprosesan Pusat, tiga papan kekunci, sembilan unit tetikus, 55 telefon bimbit pelbagai jenama, tiga modem, lapan keping kad ATM, tiga keping simkad dan sebuah mesin pengira wang,” katanya dalam satu kenyataan hari ini.

Saiful Annuar berkata, jumlah rampasan dianggarkan bernilai RM300,000 dan kes disiasat mengikut Seksyen 4(1)(g) Akta Rumah Judi Terbuka 1953 dan Seksyen 6(1)(c) Akta Imigresen 1959/63. – Bernama


Gerakan mogok ke sekolah buka ruang lahir generasi biadab

BANGI, 22 Ramadan 1442H, Selasa – Murid-murid tidak sepatutnya diajar untuk ponteng sekolah atau kelas atas alasan yang tidak munasabah.

Atas sebab itu, Ikatan Guru-Guru Muslim Malaysia (i-Guru) membantah sekeras-kerasnya tindakan Nationwide School Walkout Day (NWSD) Alliance yang meminta pelajar dan guru membantah budaya rogol dan gangguan seksual dengan tidak hadir ke sekolah selama sehari.

NSWD Alliance adalah gabungan aktivis antaranya Solidariti Pendidikan, Monsters Among Us, Demokrat Kebangsaan dan Rape Watchdog.

“Sebagai bantahan melalui satu peristiwa terbaharu #MakeSchoolASaferPlace, kami menganjurkan #NationalSchoolWalkoutDay (NSWD) untuk menuntut perubahan di sekolah,” kata gabungan aktivis itu.

Presiden iGuru, Ustaz Mohd Azizee Hasan menegaskan, membudayakan gerakan memboikot dari hadir ke sekolah adalah satu bentuk pelanggaran disiplin dan membuka ruang melahirkan generasi biadab serta mencabar kedaulatan undang-undang.

“Tindakan NWSD bertentangan dengan prinsip Rukun Negara iaitu ‘Kesopanan dan Kesusilaan’.

“Murid-murid tidak wajar diajar untuk ponteng sekolah atau kelas atas apapun alasan yang tidak munasabah.

“Persekitaran harmoni antara guru dan murid penting untuk kelancaran proses pengajaran dan pembelajaran di dalam kelas,” katanya dalam satu kenyataan.

Pada masa sama, Ustaz Azizee berkata, pihaknya mengecam mana-mana tindakan salah laku gangguan seksual kepada murid-murid susulan insiden yang berlaku kepada Ain Husniza Saiful Nizam dengan gurauan jenaka rogol baru-baru ini.

Katanya, murid-murid perlu mendapat jaminan keselamatan diri ketika berada di sekolah demi memastikan ruang pembelajaran mereka aman dan selamat.

“Justeru, i-Guru menggesa pihak Kementerian Pendidikan (KPM) khususnya Menteri Pendidikan mengambil langkah proaktif dalam menangani isu gangguan seksual kepada murid- murid agar kebimbangan dan kerisauan ini dapat dileraikan khususnya kepada mangsa iaitu murid dan juga ibu bapa.

“Selain itu, bagi mengelakkan tanggapan masyarakat bahawa sekolah tidak selamat untuk sesi pengajaran dan pembelajaran,” katanya.


Audio tular: Kalau betul, apa masalahnya?

KUALA LUMPUR, 28 Syaaban 1442H, Sabtu – Tanpa mengesahkan atau menafikan sekiranya rakaman audio yang dikatakan memaparkan perbualan antara Presiden PKR, Datuk Seri Anwar Ibrahim dan Presiden UMNO, Datuk Seri Ahmad Zahid Hamidi adalah tulen, Anwar sebaliknya mengutarakan soalan: kalau betul, apa masalahnya?

Ketika ‘diasak’ moderator pada satu sesi dialog anjuran Majlis Profesor Negara (MPN) hari ini mengenai perkara berkenaan, Ketua Pembangkang itu mempersoalkan sama ada wujud sebarang elemen jenayah dalam rakaman perbualan itu.

“Apa isi masalahnya, kalau betul (rakaman itu tulen), adakah ada khianat di situ? rasuah? ada kesalahan jenayah? …tidak ada.

“Kalau tidak ada masalah, apa masalah nak bangkitkan dalam majlis macam ini, apa untungnya untuk rakyat? Saya dah buat kenyataan, Zahid (Ahmad Zahid) dah buat kenyataan, cukup.. move on,” kata beliau yang juga Pengerusi Pakatan Harapan (PH) dalam sesi dialog, Bicara Tokoh: No Holds Barred anjuran MPN di sini.

Mengakui belum lagi membuat laporan polis mengenainya disebabkan jadual yang padat, Anwar mengganggap penyebaran audio berkenaan hanya bermotifkan politik dan isu sebenar yang perlu diberi perhatian sepatutnya ialah siapa yang mengintip dan mengeluarkan rakaman berkenaan.

Rakaman audio perbualan di antara dua individu yang dikatakan mirip suara Ahmad Zahid dan Anwar itu telah tersebar dengan meluas di media sosial dan blog, didakwa berlaku selepas Perhimpunan Agung UMNO, baru-baru ini, dan Ketua Polis Negara, Tan Sri Abdul Hamid mengesahkan polis telah membuka kertas siasatan mengenainya.

Sementara itu, di Perlis, Ahli Majlis Tertinggi (MT) UMNO, Datuk Zahidi Zainul Abidin berkata, individu yang terlibat dalam rakaman audio itu perlu memberitahu rakyat secara terus terang mengenai pendirian sebenar mereka.

“Mereka perlu berterus terang kepada rakyat jika wujud pakatan politik bersama. Selain itu perlu membuat laporan polis berhubung isu audio itu bagi pihak polis mengesahkan sama ada audio itu tulen atau sebaliknya,” katanya kepada pemberita di sini hari ini.

Dalam perkembangan lain, Zahidi yang juga Ketua UMNO bahagian Padang Besar meminta agar UMNO tidak menggunakan alasan Pilihraya Umum (PRU) bagi menangguh pemilihan parti itu yang sepatutnya dilakukan dalam tempoh tiga tahun.

Naib Presiden UMNO, Datuk Seri Ismail Sabri Yaakob sebelum ini dilaporkan berkata, mengikut perlembagaan UMNO, penangguhan pemilihan parti dibenarkan dibuat dalam tempoh 18 bulan oleh MT dan tempoh matang bagi kepimpinan UMNO sekarang akan tamat pada 30 Jun 2021. – Bernama


Lebih 700,000 penceroboh Israel tinggal di Tebing Barat

TEBING BARAT, 9 Ramadan 1444H, Jumaat – Penempatan dan pencerobohan Israel terhadap rakyat Palestin meningkat pada tahun 2022 dengan pihak berkuasa pendudukan Israel meluluskan 83 rancangan penempatan haram.

Antara rancangan penempatan tersebut adalah membina lebih 22,000 unit penempatan haram di Tebing Barat dan Baitulmaqdis yang diduduki.

Menurut laporan daripada Pusat Biro Perangkaan Palestin, terdapat sebanyak 483 tapak pendudukan dan pangkalan tentera Israel di Tebing Barat yang diduduki menjelang akhir 2022, termasuk lebih daripada 160 penempatan haram dan beberapa pos haram.

Laporan itu menyatakan bahawa jumlah peneroka pendudukan Israel di Tebing Barat yang diduduki mencecah 719,452 pada akhir 2022.

Tapak penempatan lain termasuk perindustrian, pelancong, kawasan perkhidmatan dan pangkalan tentera Israel.

Dalam pada itu, peneroka haram melakukan 1,515 serangan ke atas harta benda dan tempat ibadah, 362 serangan ke atas tanah serta sumber asli manakala 6,847 serangan terhadap individu Palestin sekali gus menjadikan sejumlah 8,724 serangan dilakukan. – Agensi


Serangan ganas Israel terhadap rakyat Palestin makin meningkat

RAMALLAH, 23 Ramadan 1443H, Isnin – Peneroka Yahudi Israel semakin bertindak biadab apabila menyerang penduduk Palestin di utara Tebing Barat yang diduduki.

Pegawai Palestin yang memantau aktiviti penempatan haram Israel di daerah itu, Ghassan Daghlas memberitahu Anadolu Agency bahawa sejumlah peneroka menyerang penduduk tempatan di kampung Qaryut semalam.

“Peneroka dilindungi oleh tentera Israel.

“Askar melepaskan peluru, gas pemedih mata dan bom tangan ke arah rakyat Palestin,” katanya.

Bagaimanapun difahamkan tiada kecederaan dilaporkan.

Sementara itu, aktivis hak asasi manusia, Aref Daraghmeh melaporkan bahawa sejumlah peneroka Israel membersihkan tanah Palestin di Khirbet Al-Farisiyah di Lembah Jordan yang diduduki.

“Peneroka membersihkan kawasan seluas 10 dunam untuk meluaskan pos luar (penempatan haram) yang ditubuhkan di kawasan itu kira-kira setahun lalu,” tulisnya di Facebook.

Rakyat Palestin mendakwa pihak berkuasa Israel membantu dan bersubahat dengan serangan peneroka sebagai sebahagian daripada usaha rasmi untuk memperhebatkan jumlah dan saiz penempatan Yahudi di wilayah yang diduduki.

Semua penempatan dan peneroka adalah haram di bawah undang-undang antarabangsa.

Pun begitu, menurut data rasmi, kira-kira 650,000 pelampau peneroka Yahudi Israel tinggal di lebih 130 penempatan yang dibina di atas tanah Palestin sejak pendudukan Tebing Barat bermula pada 1967. – Agensi


PAS ambil 2 kerusi Bersatu di Kelantan

BANGI, 25 Zulkaedah 1444H, Rabu – PAS masih menunggu ‘lampu hijau’ daripada Majlis Syura berhubung senarai nama calon yang akan bertanding Pilihan Raya Negeri (PRN) tidak lama lagi.

Naib Presidennya, Datuk Mohd Amar Abdullah berkata, senarai itu perlu dimuktamadkan dan akan ditapis oleh Majlis Syura.

“Jadi kita hanya angkat dahulu calon,” katanya seperti dilapor Sinar Harian, hari ini.

Dalam pada itu, Mohd Amar memaklumkan bahawa PAS Kelantan akan bertanding di 39 kerusi Dewan Undangan Negeri (DUN), manakala Parti Pribumi Bersatu Malaysia (Bersatu) di enam kerusi yang dimenangi oleh UMNO.

Katanya, PAS meminta supaya dua daripada lapan kerusi yang dimenangi UMNO itu diberikan kepada PAS untuk meletakkan calon dalam PRN.

“Setakat ini Bersatu bersetuju dengan cadangan kita iaitu memberi dua kerusi, manakala mereka bertanding di enam kerusi.

“Bagaimanapun keputusan akhir belum diputuskan lagi,” katanya.

Sebelum ini, PAS memutuskan untuk bertanding di 37 daripada 45 kerusi DUN dalam PRN, dengan lapan lagi akan ditandingi Bersatu.


Sifatkan sebagai haram lagi merosakkan ISMA mahu negara bebas rasuah

BANGI, 25 Ramadan 1442H, Jumaat – Ikatan Muslimin Malaysia (ISMA) ingin Malaysia menjadi sebuah negara yang bebas daripada gejala rasuah, gangsterisme serta sebarang amalan melindungi penjenayah.

Naib Presidennya, Mohd Noor Azib Asmangi berkata, tidak kira siapa pun yang terlibat sama ada rakyat biasa atau golongan atasan dalam rasuah, ianya adalah dikira haram, salah lagi merosakkan.

Beliau menegaskan demikian susulan pendedahan bekas Ketua Polis Negara (KPN), Tan Sri Abdul Hamid Bador, baru-baru ini mengenai salah guna kuasa dan rasuah di kalangan ahli politik dalam institusi Polis Diraja Malaysia (PDRM).

“Rasuah politik di kalangan ahli politik bukan benda baharu dan tidak perlu disorok lagi, tindakan yang tegas harus diambil tanpa pilih bulu.

“Anggota dalam kerajaan adalah orang yang paling perlu mencegah dan menolak budaya rosak ini. Ahli-ahli Parlimen di Dewan Rakyat perlu bersuara tidak kira anda pembangkang atau kerajaan.

“Sikap Ahli-ahli Parlimen yang berdiam diri semata-mata disebabkan mereka ahli dalam kerajaan adalah pencabulan terhadap amanah yang diberikan oleh rakyat. Lebih baik kekal menjadi pembangkang,” katanya dalam satu kenyataan, hari ini.

Pada masa sama, beliau berkata, rakyat juga sudah muak dengan manipulasi orang-orang politik dan berkepentingan terhadap institusi bebas negara seperti PDRM, mahkamah dan lain-lain.

“Jadi, perkara ini perlu dibanteras hingga ke akar umbi.

“Di masa akan datang juga, ISMA berharap agar rakyat mula kenal siapa yang amanah untuk dilantik menjadi pemimpin pada pilihan raya akan datang,” katanya.

Dalam kesempatan itu, ISMA ingin mengucapkan tahniah atas perlantikan KPN yang baharu Datuk Seri Acryl Sani Abdullah Sani.

“Semoga mampu mengangkat martabat PDRM ke arah yang lebih baik, bertanggungjawab dan berprinsip,” katanya lagi.


Elak aktiviti air, Monsun Timur Laut belum berakhir

KUALA NERUS, 13 Rejab 1443H, Selasa – Orang ramai diingatkan supaya terus mengelakkan daripada melakukan sebarang aktiviti terutama rekreasi di kawasan pantai dan sungai sehingga tamat musim Monsun Timur Laut (MTL) pada Mac ini.

Ia berikutan paras air sungai beberapa daerah di negeri ini menunjukkan kenaikan sehingga melepasi paras amaran dan waspada susulan hujan lebat sejak semalam.

Pengarah Angkatan Pertahanan Awam Malaysia (APM) Terengganu Kol (PA) Mohd Rosman Abdullah berkata setakat ini, Sungai Chalok di Setiu dan Sungai Telemong di Hulu Terengganu sudah melepasi paras amaran.

Menurutnya, enam lagi sungai iaitu Sungai Nerus di Kampung Bukit; Sungai Setiu di Kampung Besut; Sungai Nerus di Kampung Langkap; Sungai Marang di Pengkalan Berangan, Sungai Tebak Sungai Besut di Kampung Keruak pula telah melepasi paras waspada.

“Oleh itu, kita nasihatkan orang ramai supaya sentiasa berwaspada dan menjauhi aktiviti air kerana musim tengkujuh masih belum berakhir,” katanya ketika ditemui di sini, hari ini.

Dalam pada itu, Rosman berkata pihaknya akan meningkatkan pemantauan di kawasan-kawasan rekreasi air bagi memastikan tidak berlaku kejadian tidak diingini. – Bernama


Kepimpinan bangsa Melayu yang mengecewakan

APABILA diperhatikan sejarah dan realiti politik bangsa Melayu sejak beberapa dekad yang lalu, kita tidak dapat mengelak dari membuat satu kesimpulan bahawa kepimpinan bangsa Melayu hari ini sangat mengecewakan dan tidak boleh diharap untuk menjadi pemimpin masa depan yang berwibawa.

Pertama, kemerdekaan negara ini tidak dicapai melalui perjuangan sebenar, akan tetapi hasil daripada tipu daya penjajah dan juga kekalahan jiwa bangsa Melayu, khususnya para pemimpin mereka, yang terpaksa menerima syarat-syarat yang dipaksakan ke atas mereka sekiranya ingin menikmati “kemerdekaan”. Dalam erti kata lain, kemerdekaan negara ini adalah sesuatu yang dipaksakan, ditambah lagi dengan kehinaan di mana bangsa yang bukan penduduk asal Tanah Melayu ini perlu diterima sebagai rakyat dan warganegara.

Pada pandangan saya, ini adalah harga yang terlalu murah yang bangsa Melayu perlu bayar untuk mencapai kemerdekaan yang memalukan.

Kegemilangan sejarah Empayar Melaka sendiri tidak memiliki pengaruh yang luas, kuat dan berpanjangan untuk mengekalkan kedaulatan bangsa Melayu selama beberapa kurun. Ia hanya satu persinggahan sejarah bangsa ini yang kini hanya dapat dinostalgiakan di dalam Arkib Negara dan muzium sahaja.

Mengapa saya menyorot tentang sejarah lampau?

Ini kerana realiti bangsa Melayu hari ini adalah kesan dan natijah langsung daripada sejarah yang diwarisi. Apabila warisan sejarah itu dipenuhi dengan kekalahan, ketundukan, pengkhianatan dan dominasi hawa nafsu, maka tidak ada apa yang perlu dibanggakan langsung.

Detik pertama penjajah Inggeris datang ke Tanah Melayu adalah dengan langkah suatu kuasa yang menang dan dominan. Bangsa Melayu begitu mudah diperbodohkan dan diperdayakan oleh kerana mereka telah berpaling dari punca dan sumber kekuatan sebenar iaitu agama Islam. Pihak penjajah telah bereksperimen dengan banyak negara Islam lain sebelum menjejak kaki ke Tanah Melayu dan mereka mempunyai “Pelan Induk” bagaimana untuk mengulang kembali kejayaan dan keberhasilan mereka menundukkan umat Islam di tempat-tempat lain.

Tidak cukup dengan itu, pihak penjajah juga berjaya mencipta satu barisan penerus risalah dan agenda mereka dari kalangan pemimpin tempatan, yang akan berfungsi untuk mempertahankan dan meneruskan agenda “perhambaan” ke atas bangsa yang masih “terjajah” ini walaupun selepas tercapainya “kemerdekaan” dari “Tuan Besar” yang datang dari benua lain.

Terpesona dengan kemerdekaan yang baru sahaja dinikmati, bangsa Melayu telah lupa (atau sengaja dicandukan) untuk membina dan mempersiapkan kekuatan untuk bangkit sebagai bangsa yang bermaruah dan berdaulat pascamerdeka. Pengisian kemerdekaan ditentukan oleh kumpulan pemimpin tempatan yang minda mereka telah dicanai dengan acuan pemikiran Barat. Kalimat-kalimat “Kemajuan” dan “Pemodenan” menjadi sebutan dan siulan yang paling laku untuk mendodoikan jiwa bangsa yang masih terjajah ini. Para “pemimpin” bangsa Melayu ini dijulang dan dipromosikan sebagai pemimpin-pemimpin yang akan membawa bangsa Melayu menuju kejayaan dan ketinggian.

Malangnya, itu semua hanyalah fatamorgana dan impian yang ditanam oleh para penjajah sebelum mereka menapak keluar dari tanah air dan Tanah Melayu. Bangsa ini disibukkan dengan permainan-permainan politik, melalui parti-parti politik dan juga sistem sokongan yang terdiri dari media massa pro-Barat, yang mula mengarus perdanakan corak pemikiran liberal, kebebasan dan perlepasan dari nilai-nilai yang dianggap kuno dan penghalang kepada kemajuan dan kemodenan.

Meskipun negara telah mencapai beberapa kemajuan kebendaan dan pembangunan fizikal yang cemerlang, corak pemikiran dan nilai-nilai hidup yang tertanam dalam diri pemimpin-pemimpin politik bangsa Melayu masih tidak berubah. Apa yang menjadi amalan biasa di kalangan pihak penjajah (meskipun melanggar norma-norma akhlak dan kesusilaan) sudah tidak asing lagi di kalangan para pemimpin ini hingga ke hari ini.

Malah, sikap buruk ini turut menjalar dan meresapi barisan pimpinan dalam pelbagai peringkat – Kementerian, Jabatan, Agensi dan pemimpin-pemimpin masyarakat merentas jawatan.

Maka rasuah, pecah amanah, mungkin janji, pengabaikan tugas, melepaskan tanggungjawab dan mengkhianati amanah dan mandat bukan lagi dianggap perbuatan-perbuatan berdosa.

Situasi ini malah lebih teruk lagi pada parti-parti politik yang mempamerkan agenda perjuangan mereka – kononnya untuk menjuarai kepentingan umat Islam, membela maslahat bangsa, mendaulatkan tanahair dan berbagai-bagai slogan yang memualkan. Baik parti yang berlambang Islama atau Melayu, yang selalu dan sebenarnya diutamakan adalah kepentingan parti dan juga kepentingan para pemimpin parti.

Wajah parti-parti ini (apa nama sekalipun), kalau mereka tidak menghalang anasir-anasir sesat masuk ke dalam parti mereka di satu segi, mereka juga tidak akan segan silu mengutamakan kepentingan rakan-rakan politik yang sangat jelas permusuhannya terhadap agama Islam dan umat Islam.

Kalau mereka tidak sibuk mengkayakan diri, keluarga dan kumpulan mereka, mereka akan saling mengkhianati dan memijak sesama sendiri. Kalau mereka tidak memfitnah, mereka akan berebut kuasa dan kedudukan.

Kalau mereka tidak menggadai prinsip, mereka akan membelakangi mandat dan kepercayaan rakyat dan para pengundi.

Kalau mereka tidak berani melarang penyelewengan atau penindasan, mereka akan sibuk mencari helah dan alasan supaya tidak terkantoi dalam kecurangan dan ketidakjujuran mereka.

Kalau mereka sangat malas untuk menegakkan kebenaran, mereka akan menutup kedua-dua mata terhadap berleluasanya kezaliman dan kemungkaran.

Kalau mereka enggan berbangga untuk menekuni nilai-nilai Syara’ dalam pemerintahan dan kehidupan harian mereka, mereka langsung tidak segan silu membenarkan konco-konco syaitan meracuni rakyat dan umat di sana sini.

Lebih menghairankan lagi, makhluk-makhluk perosak ini kemudiannya dengan selamba akan tampil ke khalayak umum dengan gaya mempesonakan sambil mengaku sebagai pejuang-pejuang Islam dan bangsa Melayu!

Mereka tidak berani memberi pengajaran kepada pihak-pihak yang melanggar undang-undang, bagaimana mereka hendak mendapat keyakiunan dari rakyat dan umat?

Mereka begitu ghairah dan haloba untuk berkuasa, merampas kuasa dan mempertahankan kuasa, bagaimana mereka hendak menjalankan amanah dan tanggungjawab?

Mereka asyik bercakaran dan saling tikam-menikam sesama sendiri, bagaimana mereka hendak menganjurkan kesatuan dan perpaduan sesama umat Islam dan bangsa Melayu?

Mereka lebih rela tunduk kepada kehendak parti dan pemimpin bukan-Islam yang melampau, bagaimana mereka akan bina kekuatan umat dan bangsa?

Mereka telah ditawan oleh hawan afsu, bagaimana mereka mampu membersihkan kerosakan umat dan bangsa dari dalam?

Mereka sudah hilang kompas hakiki dalam pemerintahan, bagaimana mungkin mereka hendak memimpin umat dan bangsa?

Jiwa mereka telah dibelenggu dan tertawan, bagaimana mereka hendak mempertahankan kedaulatan negara?

Apabila kerosakan yang maha besar ini sudah berlaku dalam kalangan parti-parti politik Melayu Islam dan para pemimpinnya asyik mementingkan maslahat diri sendiri, parti, kelompok, keluarga dan para pengampu mereka, daripada berkhidmat untuk kebajikan dan maslahat umat dan bangsa, ini adalah petanda awal bahawa umat Islam dan bangsa Melayu akan sekali lagi dijajah dan dikuasai oleh pihak lain dalam tanahair sendiri!

Demi survival dan masa depan umat Islam dan bangsa Melayu, gerombolan di atas perlu disingkirkan dari Kerusi Kepercayaan.

Sebelum azab yang lebih besar menimpa umat dan bangsa, gerombolan makhluk perosak ini perlu digantikan dengan kumpulan lain yang tidak serupa dengan mereka, yang lebih layak dan berwibawa serta dicintai oleh setiap insan.

Negara ini tidak ketandusan para pemimpin baru yang bertanggungjawab, amanah dan tidak khianat kepada mandat serta menguasai seni membangunkan kembali peradaban baru di negara ini, bersandarkan garispanduan Syara’ dan kaedah-kaedah pengislahan umat dan bangsa yang telah terbukti keberkesanannya.

Sudah terlalu lama naratif perjuangan bangsa Melayu ini ditentukan oleh parti-parti politik dan para pemimpinnya yang hipokrit dan oportunis!

Mohd Luttfi Abd Khalid
Pengerusi iPeguam/Pemerhati politik


Bahaya ultra kiasu memegang jawatan penting kerajaan

INILAH akibatnya jika ultra kiasu diberikan kepercayaan untuk memerintah sekali lagi. Habis segala maklumat sama ada rahsia atau tidak, dibocorkan kepada umum dan musuh. Sangat bahaya kepada keselamatan negara.

Setelah meneliti kontroversi buku bekas Peguam Negara ultra kiasu, baharulah kita sedar betapa besarnya kuasa seorang bergelar, Peguam Negara dan institusi bawah seliaannya.

Justeru, perlu ada usaha untuk bataskan bidang kuasa Peguam Negara. Manalah tahu, jika ditakdirkan ultra kiasu berkuasa semula.

Bayangkanlah, jika ianya disalahgunakan kuasa tersebut, seperti apa yang telah terjadi. Punah ranah sistem perundangan negara? Nasib baik singkat saja pemerintahannya.

Pada masa sama, perlantikan jawatan Peguam Negara sebagai prerogatif seorang Perdana Menteri perlu juga dinilai semula.

Yang peliknya, punya ramai hakim dan peguam dalam perkhidmatan kerajaan (awam) yang boleh dilantik sebagai Peguam Negara, kenapa ‘orang luar’ yang tidak berkaitan, yang dibawa masuk oleh PH yang memerintah ketika itu?

Lebih-lebih lagi, jika terdiri daripada ultra kiasu. Inilah bahaya jika ultra kiasu diberi peluang untuk memerintah.

Ultra kiasu tidak dapat bezakan tugas penjawat awam, sumpah jawatan, sumpah menyimpan rahsia dan sebagainya.

Ultra kiasu cuba menyamakan perkhidmatan awam dengan swasta, yang sudah tentu modus operandinya berbeza.

Setelah meneliti buku tersebut, saya dapati, memoir pun bukan, memori pun bukan.

Jika memori, sudah tentu ia suatu perkara yang benar dan telus berasaskan pengalaman, seperti kita membaca memoir pemimpin-pemimpin dunia, seperti Tony Blair, George Bush, Dr Mahathir dan sebagainya. Rata-rata mengambil masa hampir 10 tahun untuk menyiapkan memoirnya setelah bersara.

Ini, sudahlah perkhidmatan singkat, tidak sampai 22 bulan, memoir diterbitkan tidak sampai 10 bulan setelah tidak memegang jawatan peguam negara.

Tidak mustahil memoirnya penuh dengan, emosi, kekecewaan dan prasangka. Jika tidak, mana mungkin sudah lebih 134 laporan polis dibuat khalayak serta pihak berkepentingan.

Inilah akibatnya apabila ultra kiasu diberi kepercayaan.

Ada hikmah, tumbangnya kerajaan yang diterajui PH, jika tidak haru biru sistem perundangan negara kita.

Misalnya, ketika menjadi Peguam Negara, arwah Adib masih belum mendapat pembelaan dan keadilan. Pengganas LTTE dibebaskan. Pengganas masih menjadi wakil rakyat. Menerima gaji, elaun dan pencen.

Sangat memilukan apabila penjual cendok dijatuhkan hukuman 16 tahun penjara, hanya kerana ‘menyokong’ Daesh, yang masih belum diterjemahkan dalam bentuk tindakan ‘ganasnya’.

Namun, mereka yang sudah nyata, ada bukti-bukti pengganas, dibebaskan ketika ultra kiasu ini berkhidmat sebagai Peguam Negara zaman PH.

Saya sungguh hairan kenapa pemimpin ultra kiasu, termasuk yang Melayu, sepatah pun tidak memberikan komen buku ini?. Adakah mereka ini semua bersetuju dengan kandungan buku tersebut yang sangat diragui dari segi integritinya.

Buku tersebut begitu kontroversi daripada segi faktanya, yang tidak sepatutnya ditulis oleh mereka yang bergelar peguam.

Lebih-lebih lagi apabila ultra kiasu ini mengulas insiden, peristiwa berdarah 13 Mei 1969.

Sebagai pelajar sains politik, yang pernah menghadamkan peristiwa ini, ketika belajar politik Malaysia, saya begitu teruja untuk berkongsi fakta dengan peguam ultra kiasu ini supaya menulis dengan betul.

Sebagai peguam, apakah beliau sudah meneliti secara terperinci, sejarah, peristiwa dan kronologi 13 Mei, sebelum mengeluarkan sesuatu kenyataan?

Tidakkah kronologi sesuatu peristiwa adalah perkara penting ketika berhujah?

Lebih menyedihkan, ultra kiasu ini tergamak ‘menyalahkan’ Allahyarham Tun Abdul Razak dalam peristiwa berdarah ini. Sedangkan Allahyarham adalah pemimpin negara, yang begitu berjasa besar kepada negara.

Apa kepentingan Allahyarham ketika itu? Ada apa dengan Malaysia ketika itu, miskin, berbanding seperti sekarang ini, penuh kemewahan.

Sebab itu, ramai hari ini, orang politik berlumba-lumba untuk jadi pemimpin, untuk jadi menteri, untuk kaut semua itu.

Berbanding dengan kepentingan selepas 13 Mei 1969, ekonomi kita lumpuh. Petronas pun tidak ada lagi. Untuk Malaysia bangun semula selepas itu, memerlukan paling kurang 20 tahun, untuk berdiri semula.

Sebab itu, terlalu sukar untuk kita menerima ‘temberang’, apabila dikaitkan dengan ‘kepentingan’ Allahyarham Tun Abdul Razak dalam insiden ini.

Justeru, elok kita semua baca semula laporan-laporan terutamanya laporan Majlis Gerakan Negara (MAGERAN), yang ditubuhkan selepas 13 Mei 1969.

Dalam kata lain, tindakan rasis ultra kiasu yang melampau telah menjadi penyebabkan tercetusnya peristiwa berdarah ini.

Contoh, selepas ultra kiasu berjaya ‘menguasai’ negeri Selangor dalam PRU3, 10 Mei 1969, bukan main lagi lagak sombong dan bongkaknya. Mereka mahu berarak, walaupun pihak polis tidak membenarkan.

Slogan yang dibawa pada masa itu ialah ‘Malai si’ dalam bahasa hokkien bermaksud “Mati Melayu”.

Pada 11 Mei 1969, di Jalan Bukit Bintang, ultra kiasu bersorak “Mati Melayu”, “Apa polis boleh buat, kita Raja. buang sama polis Melayu”.

Pada 11 Mei di Jalan Bukit Bintang, “Mati Melayu, sakai pergi masuk hutan”.

Pada 11 Mei Jalan Changkat Dollah, “KL sekarang Cina punya”.

Pada 12 Mei Jalan Ipoh, Jalan Tunku Abdul Rahman, ultra kiasu bertempik,“Melayu balik kampung, Melayu sekarang tiada kuasa.Sekarang kita Cina sudah control”.

Sepanjang Jalan Khir, Kampung Baru, depan orang Melayu ini kenyataan, ultra kiasu berkata, “Melayu keluar! Apa lagi duduk sini, kita hentam lu, sekarang kita sudah ada kuasa”.

Hadapan Balai Polis Jalan Pudu, ultra kiasu bersorak “Semua Melayu kasi habis, kasi halau semua polis”. Apa ini Melayu, kita sudah perintah dia negeri, ini negeri bukan Melayu punya, mata-mata lancau”.

Di Jalan Canvel, ultra kiasu mengeluarkan kata-kata, “Butuh Melayu, Malai si, pergi mati Melayu”.

Di Jalan Bukit Bintang, ultra kiasu bersorak, “Ini negeri bukan Melayu punya, kita mahu kasi halau semua Melayu”.

Saya tidak menafikan bahawa orang Melayu turut bertanggungjawab dalam mencetuskan peristiwa berdarah ini, tetapi siapakah yang melakukan provoksi, seperti perarakan kemenangan pilihan raya, kata-kata yang sangat menyakitkan hati, dan sebagainya?

Kenapa perkara sebegini tidak diceritakan oleh peguam ultra kiasu? Kenapa tidak bincangkan apa yang benar, apa yang salah dalam peristiwa 13 Mei 1969, tetapi menuding jari kepada siapa? Siapa yang ditudingkan itu, adalah bekas Perdana Menteri ke 2.

Kalau marahkan kepada anaknya, Najib Razak, marahlah, tetapi jangan tuding kepada bapanya, Tun Abdul Razak. Lagi pun Allahyarham telah tiada, hanya tinggal nama dan jasanya.

Akhirnya, saya mohon supaya kerajaan menarik balik gelaran ‘Tan Sri’ yang diberikan kepadanya. Begitu mudah gelaran diberikan, berkhidmat tidak sampai 22 bulan, sudah dicadangkan oleh PH untuk gelaran tersebut. Sedangkan gelaran Datuk pun ultra kiasu ini tidak ada sebelum itu, terus dapat Tan Sri.

Saya tidak nafikan ada juga ‘perompak dan penyamun’ turut diberikan gelaran ketika zaman BN.

Kedua, haramkan buku tersebut, kerana banyak fakta yang dipertikaikan. Lagipun zaman kini, bahan tersebut boleh dibaca melalui internet walaupun diharamkan. Tidak cukup dengan itu, permit penerbitan, penerbit buku tersebut, yang juga merupakan ‘think thank’ ultra kiasu, hendaklah dikaji semula. Paling kurang berilah amaran.

Bacalah buku-buku yang diterbitkan oleh penerbit yang sama. Kebanyakan bersifat ‘anti-establishment’. “Perkauman dan rasis”.

Perlu ingat, ultra kiasu yang turut menjayakan penerbitan buku ini, pernah dilantik menjadi orang kuat Mindef ketika PH memerintah. Sejauh mana rahsia kerajaan tumpah, kita pun tidak tahu? Perkara ini sangat bahaya.

Ketiga, oleh kerana terlalu banyak perkara dipertikaikan, setakat ini sudah lebih 134 laporan polis telah dibuat, maka Majlis Peguam juga perlu meneliti sijil amalan guaman ultra kiasu ini. Adakah wajar untuk ditarik balik jika bertentangan dengan etika amalan guaman.

Saya serahkan kepada kebijaksanaan semua untuk menilaikannya.

Prof Dr Mohd Ridhuan Tee Abdullah


‘Lesen terbang’ masih berleluasa: JPJ

KOTA BHARU, 14 Rejab 1444H, Ahad – Jabatan Pengangkutan Jalan (JPJ) mengesan penipuan yang melakukan kesalahan pemalsuan lesen kenderaan yang masih berleluasa di media sosial hingga hari ini, kata Timbalan Ketua Pengarah (Pengurusan) JPJ M. Janagarajan.

Sehubungan itu, beliau meminta orang ramai untuk lebih berhati-hati dalam mendapatkan lesen kenderaan, supaya tidak terjebak dengan pemalsuan lesen atau lebih popular dipanggil ‘lesen terbang’.

“Sebenarnya ini bukan isu lesen terbang, isunya ialah pemalsuan lesen. Lesen itu bukan lesen biasa. Ia dilakukan atau dibuat oleh scammer dan lesen tersebut tidak mempunyai rekod atau tidak wujud di dalam sistem JPJ.

“Sekiranya pengguna dapat lesen yang sedemikain, mereka tidak memperoleh lesen yang betul dan ia adalah lesen palsu,” katanya selepas Majlis Penutup Kursus Pembangunan Pasukan Kepada Jurupandu Perkhidmatan Bas Ekspres Konsortium E-Mutiara Berhad, di Akademi Pengangkutan Jalan Wilayah Timur di sini hari ini.

Turut hadir, Pengarah Akademi Pengangkutan Jalan Mohd Kifli Ma Hassan, Pengarah JPJ Kelantan, Mohd Misuari Abdullah dan Pengerusi Eksekutif Konsortium E-Mutiara Berhad, Che Ibrahim Che Ismail.

Janagarajan berkata, pihaknya sudah mengenal pasti ramai yang menjadi mangsa penipuan ini dan tindakan dilakukan menerusi bahagian pelesenan memandu integriti JPJ.

“Modus operandi penipuan ini ialah mereka menawarkan iklan dalam media sosial dengan mengatakan bahawa lesen itu adalah lesen yang sah, tetapi sebenarnya lesen itu adalah lesen yang tidak sah.

“Ada mangsa sudah membuat pembayaran dan sekiranya bernasib baik, mereka dapat lesen palsu berkenaan, tetapi ada juga mangsa mengadu akaun ditutup atau tidak wujud setelah pembayaran dibuat,” katanya.

Janagarajan berkata, pihaknya bekerjasama dengan Suruhanjaya Komunikasi dan Multimedia (MCMC) dan Polis Diraja Malaysia (PDRM), selain mengambil tindakan mahkamah ke atas suspek yang melakukan penipuan itu.

“Apa yang perlu pengguna ingat, mereka yang dapat lesen palsu itu hanya boleh menggunakannya dalam tempoh sekejap sahaja dan aktiviti tidak sihat ini biasanya disedari selepas pengguna membuat pembaharuan lesen pada tahun seterusnya,” katanya.-  Bernama


Kes luar tabii: Penghakiman tak ambil kira faktor sejarah

BANGI, 16 Rejab 1442H, Ahad – Penghakiman Mahkaman Persekutuan berhubung Seksyen 28 Enakmen Kesalahan Jenayah Syariah (Negeri Selangor) 1995, tidak mengambil kira faktor sejarah, di mana menyatakan Kanun Keseksaan wujud terlebih dahulu daripada kesalahan liwat diperundangkan.

Meskipun menghormati penghakiman itu, Presiden Persatuan Peguam-Peguam Muslim Malaysia (PPMM), Datuk Zainul Rijal Abu Bakar berkata, berdasarkan sejarah, Kanun Keseksaan yang diambil dari Kanun Keseksaan India digubal di dalam Negeri-Negeri Bersekutu Melayu pada 1936.

Bagaimanapun, beliau berkata, Kanun Keseksaan melalui Akta 574 hanya menjadikan kesalahan liwat pada tahun 1989, sedangkan undang-undang Islam telah terlebih dahulu wujud di Malaysia sejak sebelum penjajahan.

“Ini terbukti dengan penemuan Batu Bersurat Terengganu, Undang-Undang 99 Perak, Undang-Undang Johor dan banyak lagi.

“Oleh itu, mengatakan Kanun Keseksaan wujud lebih awal adalah tersasar dari fakta sejarah. Cuma apa yang berlaku ialah undang-undang Islam tersebut tidak dikodifikasi sebagaimana undang-undang kini.

“Namun ia mempunyai keabsahan dan kuat kuasa yang sama seperti hari ini pada masa tersebut,” katanya.

Menulis dalam Sinar Harian hari ini, Zainul Rijal turut mengulas isu diskriminasi terhadap bukan Islam yang dibangkitkan mahkamah dalam penghakiman pada Khamis lalu.

Menurutnya, hakim berpandangan sekiranya terdapat orang Islam dan bukan Islam yang ditangkap melakukan kesalahan persetubuhan di luar tabii, yang beragama Islam akan dihadapkan di Mahkamah Syariah – hukuman maksimum tiga tahun penjara atau denda RM5,000 atu sebatan Syariah sebanyak enam kali.

Manakala, yang bukan Islam pula akan dihadapkan di Mahkamah Sivil pertuduhan di bawah Seksyen 337A yang membawa hukuman maksimum 20 tahun penjara dan sebatan, katanya.

“Secara praktikalnya, perkara ini tidak akan berlaku sekiranya penguatkuasa agama yang menjalankan siasatan mereka akan hanya mendakwa yang beragama Islam sahaja dan tidak beragama Islam tidak akan dituduh.

“Manakala, sekiranya pihak polis yang membuat siasatan kesemua yang Islam dan bukan Islam akan dituduh jika kesalahan berlaku. Tidak timbul sebarang diskriminasi terhadap bukan Islam,” katanya.

Sebelum ini, Mahkamah Persekutuan memutuskan badan perundangan negeri Selangor tidak mempunyai kuasa untuk meluluskan undang-undang Syariah yang menjadikan seks luar tabii satu kesalahan.

Ketua Hakim Negara, Tun Tengku Maimun Tuan Mat yang mempengerusikan panel sembilan hakim berkata, kuasa utama untuk meluluskan undang-undang jenayah terletak pada Parlimen.

Beliau berkata, Seksyen 28 Enakmen Jenayah Syariah (Selangor) 1995, yang memperuntukkan seks luar tabii boleh dihukum, adalah bercanggah dengan Perlembagaan aPersekutuan.